
			 Сарсухан: Хайрухуш бо маҷзубият (шизофрения)

			Дар рӯзҳои ҳозира мо шикоят карда наметавонем, ки аз гуруснагии рӯҳонӣ мурда истодаем. Ба шарофати ғамхории беинтиҳо ва бовафоии хизматгорони Худо, мо метавонем таълимоти мукаммал, рӯҳбаландкунӣ, дастгирӣ ва ғамхориро дошта бошем.

			Моро дунёи мавъизаҳо, сурудҳо, мулоҳизаҳо, баромадҳо, китобҳо, маҷаллаҳо ва конфронсҳо иҳота мекунад, ки иштирок ва дар рӯҳ афзудани моро интизор аст. Ба ин нигоҳ накарда, агар ростқавлона нигоҳ кунем, хуб дарк мекунем, ки аз ин дар зиндагии мо тағйироти калон ба амал намеояд. Чаро?

			Ин саволро ба худ дода, ба зудӣ мефаҳмем, ки бисёрии мо дар ду ҷаҳон зиндагӣ мекунем. Мо ақидаҳо, вазифаҳо ва фаъолияти худро ба ду тақсим кардем. Дунёи якум — зиндагии динӣ аст: ин ҳамаи он чизе ки ба он бовар мекунем, дар бораи он суруд мехонем, дуо мегӯем ва дар баҳсҳо истодагарӣ мекунем.

			Дунёи дуюм — ҳаёти ҳаррӯза, он ки чӣ хел мо вақти холии худро мегузаронем, бо кадом роҳҳо одамонро ба худ ҷалб кардан мехоҳем, муносибати мо нисбати ҳамкороне, ки беҳтар ё бадтар аз мо кори худро иҷро мекунанд, ва дар охир, чӣ хел мо пулро кор карда, онҳоро сарф мекунем.

			Мо ҷиддиёна масофаеро байни ин ду дунё нигоҳ медорем. Гарчанде мо ҳис мекунем, ки ин тавр набояд бошад, ҳатто шубҳа намекунем, ки ин ҳолати дутақсимшавӣ — бемории ҳақиқӣ, „шизофренияи рӯҳонӣ“ аст. Баъзан дар калисо мо бо дӯстони масеҳии худ дар бораи тақдимшавӣ ба Худо, бовафоӣ, итоаткорӣ, азнавшавӣ ва хизмати бо ҷидду ҷаҳд сухан меронем, лекин ин суханҳо, ҳатто корҳое ки дар ин ҷода карда мешаванд, аз ҳудуди калисо берун намебароянд.

			Ин хел дихотомия (дутақсимшавӣ) оқибати бисёр ҷиддӣ дорад, зиёдтар аз он ки мо ба ин иқрор мешавем. Ин мардонеро ба дунё овард, ки муносибат бо онҳо мушкил аст ва занҳоеро, ки худро аз рӯи либосҳо, таҷҳизоти хона баҳо медиҳанд ва оилаҳое ҳастанд, ки табассуми худро монанди либос ба муддати якчанд соат дар калисо мепӯшанд. Дар яке аз китобҳои охирини худ „Дар бораи Худо ва одамон“ Э. Тозер ин ҳолатро чунин баҳо медиҳад:

			„Масеҳияти инҷилӣ чӣ тавре ки имрӯз ба мо аён аст… бисёр кам масеҳиёни ҳақиқиро ба дунё овард,… муҳити рӯҳоние ки масеҳиёни ҳозира дар он таваллуд шудаанд, барои солим дар рӯҳ калон шудани онҳо дуруст намеояд. Бо як ҳисоб гуфтан мумкин аст, ки тамоми дунёи инҷилӣ барои саломатии масеҳиён номувофиқ аст. Дар ин ҷо сухан дар бораи модернизм намеравад. Ман одамонеро дар назар дорам, ки ба Китоби Муқаддас имон доранд ва таълимоти динии ортодоксалиро қабул мекунанд…

			Мо имондоронеро ба дунё меорем, ки намуди заифе доранд ва ба масеҳиёни давраи Аҳди Ҷадид монанд нестанд. Масеҳии миёнаи библиявии давраи мо — тақлиди ҳаҷвии раҳмовари муқаддаси ҳақиқиро дорад. Мо бошад ба ин ҳаракат миллионҳо доллар маблағ гузоштанро давом медиҳем, то ки ин намуди харобшудаи динро дастгирӣ кунем ва ба одамоне ҳамла мекунем, ки шуҷоат мекунанд одилона будани онро ба шубҳа гиранд“ (A. W. Tozer Of God and Men).

			Дар ҳар куҷое ки ман будам, бо ҷавононе вомехӯрам, ки ин тақсимшавии арзишҳоро ба масеҳӣ ва дунёӣ дарк мекунанд. Ва бисёриҳо барои ҳамин атеист (бехудо), агностик ва ҳатто одамоне шуданд, ки ниқоби бепарвоиро ба худ пӯшиданд. Бисёрии масеҳиён, аз он ҷумла роҳбарон, ба ман иқрор мешуданд, ки имони онҳо ба ҳаёти ҳаррӯзаи онҳо ягон муносибате надорад.

			Ба ин нигоҳ накарда, одамоне ҳастанд, ки гуруснагие нисбати ҳаёти ҳақиқии масеҳӣ ҳис мекунанд. Ман бо як донишҷӯи семинария вохӯрдам, ки бо вуҷуди аълохон, роҳбари гурӯҳи миссионерӣ ва капелани донишҷӯён буданаш, дар вақти сӯҳбатамон иқрор шуд, ки шиносоии ҳақиқии Худоро дар дил кам дорад ва ба чунин ҳаёти масеҳӣ мӯҳтоҷ ҳаст, ки ин ташнагии ӯро қонеъ гардонда тавонад.

			Магар ин дутақсимшавиро ба охир расонда, „шизофренияро“ муолиҷа кардан мумкин аст? Магар Масеҳ метавонад зиндагии шуморо чунон чаппа кунад, ки он пайдарҳам ва пурмева шавад? Ҷавоби ман „Ҳа“ аст. Ман ба шумо формулаи тез ба даст овардани натиҷаро пешниҳод намекунам, ҳамаи он чизе ки дорам, ин худи Масеҳ аст, лекин ман на якбор дидам, чӣ хел Ӯ ҳаёти бисёр одамонро дар ҳудуди тамоми дунё иваз мекард.

			Ман бо бисёр масеҳиён вохӯрдаам, ки як вақтҳо меваҳои рӯҳӣ надоштанд, лекин баъд аз он дар назди Масеҳ ҳозир шуданд ва ба ростӣ дар гуноҳҳои аз гузашта тӯлкашида иқрор шуданд, Исо ҳаёти онҳоро иваз кард ва метавонад шуморо низ тағйир диҳад. Лекин ин тағйирот на барои он аст, ки зиндагии беайб дошта бошед, балки барои он ки зиндагии ҳақиқӣ дошта бошед. Он осон намешавад, вале пур аз хурсандӣ мешавад.

		

	
		
			1.Мо — инқилобчиён!

			Худованд Исои Масеҳ инқилобчӣ буд! Дар бораи принсипҳои асосии таълимоти Ӯ як фикр кунед: душманони худро дӯст доред; ба бадбинони худ хубӣ кунед; таъқибкунан дагони худро баракат диҳед; оне ки дар байни шумо сардор аст, бигзор ғуломи шумо бошад; барои худ дар замин сарват ҷамъ накунед; касе ки аз ҳама чиз даст намекашад, шогирди ман буда наметавонад.

			Шумо фикр мекунед, ки ин принсипҳо бо асосҳои он замона рост меомаданд? Албатта, не! Он одамон ҳам, чун ману шумо, ғуломи асосҳои моддӣ буданд. Лекин Исо ҳамаи он асосҳоеро вайрон мекард, ки муқобили ҳаёти қурбониоварандае буданд, ки Ӯ мавъиза мекард!

			Дар давоми таърихи масеҳият фақат якчанд одамоне буданд, ки ба таълимоти Масеҳ айнан пайравӣ мекарданд. Албатта, дар байни онҳо ҳаввориёни аввалин низ буданд. Натиҷаи ин хел зиндагӣ азобҳо, таъқиботҳо, асирӣ дар зиндон, бадарға шудан ва марг буд. Магар ин ҳайратовар нест? Не. Ин натиҷаи табиии ҳаёти ба принсипҳои Масеҳ такякунанда аст.

			Чаро? Ҷавоб оддӣ аст: одаме ки ин хел зиндагӣ мекунад, ҳатман инқилобчӣ, нонкомформисти маданӣ, мутаассиб (фанатик) мешавад. Пайравии ҳамаҷониба ба Исои Масеҳ, бе шубҳа, ба инқилоби ҷаҳонӣ оварда мерасонад — инқилобе ки бо муҳаббат рӯҳбаланд шудааст, инқилобе ки пур аз муҳаббат аст ва инқолобе ки қуллаи баландтарини он муҳаббат аст!

			Ва мо — инқилобчиёнем! Мо — гурӯҳи хурди ҷавонони масеҳии ташкилоти „Ваъда ба ҷаҳон“. Ба ин нигоҳ накарда, бо баракати Худо, мо қарори зиндагӣ кардан бо таълимоти инқилобии Устодамонро қабул кардем.

			Айнан итоат кардан ба аҳкоми Ӯ ба мо қувват медиҳад, ки роҳро барои башорати Инҷил дар тамоми ҷаҳон кушоем. Дар беруни ин итоаткорӣ масеҳияти ширгарми замонаи мо ҷой гирифтааст.

			Мо ба он қисми каме ки ба ҳақиқатҳои зерин розӣ ҳастанд, дохил мешавем: Исо ҳуқуқи пурраро ба ҳаёти мо, ки бо хуни Ӯ харида шудааст, дорад. Мо ҳуқуқ надорем! Ҳар як хоҳиши мо бояд ба масъалаи асосӣ итоат кунад — башорати Инҷил. Мо қарздор ҳастем. Мо ба худ рухсат дода наметавонем, ки ба лаънати материализми ҳозиразамон гирифтор шавем. Дар давоми муддати дароз масеҳиён „розӣ буданд“, ки аз ҳама чиз даст кашанд, ҳоло вақти он омад, ки ин корро иҷро кунанд! Мо бояд вақт ва пулҳои худро барои идора кардан ба Масеҳ супорем. Ва мо бояд бо чизу чора, лавозимоти зарурӣ, хоб, хӯрок дуруст амал кунем ва мо бояд бо чизҳои аз ҳама зарурӣ қонеъ бошем, то ки кори Ӯ ба пеш рафта тавонад. Паҳншавии имон — барои мо аввалиндараҷа аст! Масеҳ ҳамаи он чизеро, ки мо дорем, сазовор аст! Мо бояд тайёр бошем, ки барои Ӯ уқубат кашем ва инро бо хурсандӣ қабул кунем ва маргро барои Ӯ ҳамчун комёбӣ ҳисобем. Дар замони ҷанги рӯҳонӣ пурра итоат накардани мо писханд бар кори Устод ва беитоатиро нишон медиҳад!

			Ин ӯҳдадории мо аст ва мо ҳамаи корро мекунем, то ки ҳар як одам Хушхабарро бишнавад. Дар муддати кӯтоҳ мо ба бисёр мамлакатҳо меравем ва дар он ҷо мо бояд ба ҷанг бо қувваҳои торикӣ ҳамроҳ шавем. Мо аз пушти ҳазорон одамон миллионҳоро ва аз пушти шаҳрҳо — мамлакатҳоро мебинем. Мақсади асосии мо — тамоми сайёра аст! Нақшаҳои аввалиндараҷаи мо — мамлакатҳои коммунистӣ ва мусулмоние мебошанд, ки дастнорас менамоянд ва онҳо фақат он вақт озод мешаванд, ки имконияти пайдо кардани ҳақиқатро дошта бошанд. Ин мамлакатҳо барои Масеҳ кушода мешаванд, гарчанде нархи гароне барои ин супоридан лозим аст. Ғалабаи ҳалкунанда аз они мо аст!

			Масеҳии азиз, мо бояд ба шумо бигӯем, ки мо бо Масеҳ зинда шудаем ва ҷӯяндаи оне ҳастем, ки дар Масеҳ аст, дар паҳлӯи рости Худо нишастааст. Манфиатҳои мо ба боло равонаанд, на ин ки ба замин, барои он ки барои худ мурдаем ва зиндагии мо дар Масеҳ ва Худо ниҳон шудааст. Чӣ хел умеди пурбаракат! Чӣ хел ҳақиқати ҷалбкунанда — дар бораи худ фикр карданро бас карда аз пушти Масеҳ рафтан! Вагарна душман ноили ғалаба, Исо — ноили шармандагӣ мегардад, Исое ки худро барои мо додааст, чунки барои мо „ҳама чиз“ шавад.

			(Ин даъват ба башоратдиҳии Инҷил дар миқёси умумиҷаҳонӣ с. 1961 дар байни 25 донишҷӯй, дар вақти пайдошавии муассисаи „Ваъда ба ҷаҳон“ пешниҳод карда шудааст. Он дар тӯли солҳои дароз фаъолияти ин муассисаро сарварӣ мекард.)

		

	
		
			2.Шогирдони гурусна

			Ҳар касе ки мегӯяд, ки шогирди Исои Масеҳ аст, бояд ростии суханҳои Юҳанноро имтиҳон кунад: „Касе гӯяд, ки дар Ӯ собит мемонад, вай бояд тавре рафтор кунад, ки Ӯ рафтор мекард“ (1 Юҳанно 2:6). Бешубҳа, иродаи Худо дар он аст, ки масеҳиён монанди Масеҳ зиндагӣ кунанд. На аз рӯи назария, балки дар амал бояд Масеҳро ба одамони наҷотнаёфта „нишон“ диҳанд.

			Одамони беимон одатан бисёр мушоҳидакор ҳастанд. Нависанда агностик Герберт Уэллс дар китоби „Контурҳои таърих“ (H. G. Wells Outline of History) чунин баён кардааст: „Баъди мурдани Исо, дар муддати кӯтоҳ, бисёрии онҳое ки худро пайравони Ӯ меномиданд, принсипҳои инқилобии Ӯро дар амал истифода намебурдагӣ шуданд“. Ҳа, ӯ „инқилобӣ“ гуфт ва ин рост аст! Калисо таълимот ва асосҳои худро маҳкам дошта асоси он ҳақиқатро, ки Исо меомӯхт, гум кард.

			Дар рӯзҳои мо масеҳиёне ки худро инҷилӣ меноманд, аз онҳое ки дар ҳақиқат чунин ҳастанд, бисёртаранд. Дар ҳамаи мактабҳои библиявӣ ва институтҳои масеҳиён, чуноне ки ман дидам, гӯяндаҳо аз кунандагон зиёдтаранд. На ин ки ман, балки бисёр масеҳиёни ҷавон ҳам, ин ҷудошавиро сахт ҳис мекунанд. Бисёрии онҳо аз номувофиқии байни имон ва ҳаёт рӯҳафтода шудаанд.

			Агар аз рӯи статистика нигоҳ кунед, мебинед, ки бисёрии ҷавононе ки дар калисоҳои инҷилӣ ба воя расидаанд, то синни 25-солагӣ аз имони худ даст мекашанд. Аҷоиб, барои чӣ? Баъзеҳо мегӯянд, ки „рӯзҳои охир“ фаро расидааст, рӯзҳои дасткашӣ аз имон ва фалокат. Мумкин ин ҳам рост аст, лекин барои фаҳмонидани талафоти мо дар ҷанг бо шайтон ин кифоя нест.

			Баъзе масеҳиён фикр мекунанд, ки ин ҳолатро таълимоти солими библиявӣ ислоҳ карда метавонад. Лекин ин кифоя нест. Ҳоло ягон вақт дар таърихи калисо ин адад конфронсҳои библиявӣ, барномаҳои радио, китобҳои таълимӣ барои омӯхтани Китоби Муқаддас набуданд. Шумо медонед, ки танҳо китобҳое ки ба номаҳои ҳавворӣ Павлус бахшида шудаанд, ба забни англисӣ аз ҳазор намуд зиёданд? Ман дар бораи роҳҳои паҳн кардани хабар нагуфтаам. Шумо имконият доред муаллимони барҷастаи Китоби Муқаддасро аз хона набаромада гӯш кунед.

			Мо имконмиятҳои зиёд барои омӯхтани ҳаёт ва таълимоти Павлус дорем, лекин канӣ онҳо, павлусҳои ҳозиразамон? Дар куҷоянд он мардҳое ки баҳри Инҷил тайёранд аз хунукӣ, зулм, фалокати киштӣ гузаштан тайёр бошанд ва ба ҳамаи ин нигоҳ накарда Худоро барои он қамчинҳое ки пушташонро маҷрӯҳ кард, ҳамду сано гӯянд? Мо бисёр хизматгорон ва мавъизагарони самимӣ дорем, лекин дар куҷоянд онҳое ки монанди Павлус гуфта метавонанд, ки шабу рӯз бо ашк дар чашмон ба одамон насиҳат карданро бас намекарданд. Ин хел одамонро ёфтан душвор, қариб номумкин. Барои чӣ? Ман фикр мекунам, сабаби ин дар он аст, ки мо имони библиявии худро аз ҳаёти ҳаррӯза ҷудо кардаем. Лекин Павлус инро ҳеҷ гоҳ намекард.

			Мо мехоҳем ба Худованд хизмат кунем ва ба ӯ мегӯем, ки ба ин тайёр ҳастем, лекин дар айни замон мехоҳем ҷои хизмати худро пайдо кунем. Ва онро наёфта бисёр зиқ мешавем. Дар ин ҷо чӣ гап аст?

			Худованд бисёртар дар ташвиши он аст, ки шумо худро дар Масеҳ ёбед, на ин ки дар хизмат ба Ӯ. Маънои ҳаёти масеҳӣ он нест, ки шумо чӣ кор мекунед ва ба куҷо меравед, балки бо қуввати кӣ ҳаёт доред, Новобаста ба он ки шумо дар куҷо ба Худо хизмат кардан мехоҳед, дар пушти „пардаи оҳанин“ ё дар кӯчаи ҳамсоя, аз ҳама асосиаш фаҳмед, ки бо қувваи кӣ шумо инро мекунед. Биёед нигоҳ кунем, ки дар ин бора ҳавворӣ Павлус чӣ мегуфт: „…Дар ҳолате ки бо камоли фурӯтанӣ, бо ашкҳои бисёр ва бо машаққатҳое ки ба туфайли дасисаҳои яҳудиён ба сарам меомад, ба Худованд хизмат кардам ва чӣ гуна ман ҳар чизеро, ки фоиданок буд, аз шумо дареғ надоштам, балки дар пеши тамоми мардум ва хона ба хона гашта, ба шумо мавъиза намудам ва таълим додам ва ба яҳудиён ва юнониён хотирнишон мекардам, ки назди Худо тавба кунанд ва ба Худованди мо Исои Масеҳ имон оварданд“ (Аъмол 20:19–21).

			Диққат кунед ба суханони „бо камоли фурӯтанӣ“. Ҳавворӣ дар ин ҷо намегӯяд, ки ӯ ба Худованд бо мавъизаҳои бузург, паҳн кардани адабиёт, чорабиниҳои калон дар пушти „пардаи оҳанин“ ва ҷасоратҳои бузург дар Туркия ва Ҳиндустон хизмат мекард. Ӯ мегӯяд, ки ба Худованд бо ашкҳо ва озмоишҳои зиёд хизмат мекунад. Шогирдӣ пеш аз ҳама — ҳолати дил аст. Хоҳиши бузурги шогирд шудан фақат аз дарун мебарояд. Дилҳои мо бояд нисбати Худо ташна бошанд.

			Ташнагӣ нисбати Худо — хислати асосии шогирд аст ва онро тасдиқ мекунад, ки ман фарзанди Ӯ ҳастам ва Ӯ дар ман амал мекунад. Корҳои ман ба Ӯ исбот намекунанд, ки ман шогирди Ӯ ҳастам. Ман метавонам кӯшиш кунам талаботи мавъизаи Болои кӯҳро ё ин ки рамзи имони калисоро иҷро кунам. Ман метавонам дар шароити вазнин зиндагӣ кунам ва дар рӯи фарш хоб равам, лекин ҳамаи ин моро шогирд намесозад. Ман шогирд буданамро аз гуруснагии сахт ва қонеъшаванда нисбати Худованди Ҷалол мефаҳмам. Агар ба шумо майли муносибатҳои чуқур бо Офаридгор доштан ва наздиктар донистани Ӯ, гаштан бо Ӯ ва нафас кашидан бо Ӯ шинос аст, шумо дар роҳи шогирдӣ ҳастед, гарчанд метавонед ба одами беомад, хатокор монанд бошед.

			Мувофиқи шаҳодати Аҳди Қадим, Довуд одаме буд, ки Худоро мешинохт ва да пеши Ӯ роҳ мегашт. Худованд нагуфт, ки Довуд тамоми умри худро дар тозагӣ гузаронда буд. Худо гуфт: „…Довуд ибни Йисойро мувофиқи табъи дили Худ ёфтам“ (Аъмол 13:22).

			Довуд гуруснагии худро нибат ба Худо чунин менависад: „Чунон ки оҳу иштиёқманди маҷроҳои об аст, ончунон ҷонам иштиёқманди Туст, эй Худо! Ҷонам ташнаи Худост, ташнаи Худои Ҳай“ (Забур 41:2–3). Ба ноомадҳо ва ғалтишҳо нигоҳ накарда, ӯ Худоро мекофт. Аз аввали таърихи калисо, шогирди ҳақиқӣ, марди Худо, бо ташнагӣ нисбати дарк кардани Худо ва одилии Ӯ аз дигарон фарқ мекард.

			Марди табъи дили Худо дар Забур 33 тасвир ёфтааст. Ба ӯ муяссар мешавад, ки Худоро дар тамоми вазъиятҳои зиндагии худ мадҳ кунад: „Худовандро дар ҳар ҳолат муборак хоҳам хонд; доимо ҳамду санои Ӯ бар забони ман аст. Ҷонам бо Худованд фахр мекунад; ҳалимон шунида шод хоҳанд шуд. Худовандро бо ман такбир гӯед; ва исми Ӯро якҷоя болобардор кунем. Худовандро талабидам, ва маро иҷобат намуд, ва аз ҳамаи бимҳоям маро халос кард“ (оятҳои 2–5). Ва инчунин: „Шерони ҷавон бенаво шудаанд ва гуруснагӣ мекашанд, аммо толибони Худовандро аз ҳеҷ чизи хуб камӣ нахоҳад буд“ (ояти 11). Толибони Худованд — онҳоеанд, ки ташнаи Ӯ ҳастанд ва доимо Ӯро мадҳ мекунанд, ин фарқияти асосии шогирди ҳақиқӣ аст.

			Нишонаҳои зоҳирӣ бисёр вақт фиребдиҳандаанд. Масеҳии боақле ки дуо ва мавъиза мекунад, ва ба бисёр саволҳои илми илоҳиёт (теология) қобилияти ҷавоб додан дорад, на ҳама вақт шогирди ҳақиқӣ аст. Ин ба он одам низ дахл дорад, ки ҳамаи чизи худро то куртаи охирини танаш барои „шогирдии ҳақиқӣ“ фурӯхт. Худи ин амалҳо моро ба Худованд наздик намекунанд. Чӣ тавре ки Навиштаҷот мегӯяд, „дили шикаста ва залилро Ту, эй Худо, хор нахоҳӣ дид“ (Забур 50:19). Ягон ҳақиқати масеҳӣ монанди ин маро ин қадар рӯҳбаланд накарда буд.

			Масалеро дар бораи ду одами ба маъбад омада ба ёд биёред. Тасаввур кунед, ки ин дар замони мо чӣ хел намуд медошт.Яке аз онҳо ба пеш баромад ва гирду атрофи худро нигоҳ карда, хитоб кард: „Эй Худо, аз Ту миннатдорам, ки ба ин бечора монанд нестам“. Мумкин, ӯ дар ин вақт як ҷавони бойро ба ёд овард, ки аз Масеҳ даст кашид, чунки сарвати калони ӯ барояш наздиктар ва муҳимтар буд. Он вақт ӯ давом дод: „Худовандо, раҳмат, ки ман монанди ӯ нестам! Ягон фарисии оддӣ чунин рафтор намекард!“ Мумкин, ӯ дар бораи шиноси худ, ки муҳимии супориши фарисиёнро намефаҳмид, фикр кард ва боз илова намуд: „Раҳмат, Худо, ки ман чунин содда нестам“. Баъд аз ин, таннозона дар назди баландгӯяк ҷой гирифта, дуои зебоеро, ки дар коллеҷи библиявии фарисиён аз ёд карда буд, хонд. Дигаре дар ин вақт бо фурӯтанӣ сар хам карда, дар кунҷаке аз таҳти дил илтиҷо мекард: „Худоё, ба ман раҳм кун“.

			Ба кадоме аз онҳо Худо наздик шуд? Ба илоҳиётшиноси пурҷоғ, ки ба осонӣ ба суханпартоӣ машғул буд? Албатта, не! Дар одил ҳисобидани худ сокин буда, ӯ намедонист, ки сафедкунӣ ва баракати Худо дар чист. Худо ба оне наздик шуд, ки дилшикаста ва рӯҳафтода буд. Худо нолаи ӯро шунид: „Худовандо, ман одами ноомад ва дурӯғгӯй ҳастам. Ман ба ягон чиз кор намеоям, ман гуноҳкорам. Ба ман раҳм кун!“ Ин одам ба гуноҳҳои худ иқрор шуд ва Худо ӯро сафед кард. Он ҳақиқате ки Худо аз назди дилҳои пушаймоншуда гузошта намеравад, фикри моро дар бораи Ӯ мешиканад, лекин ман маҳз барои ҳамин ба Китоби Муқаддас имон дорам ва касе ғайр аз Худо чунин роҳи наҷотро фикр карда бароварда наметавонист. Ин ба мо асли дили Худоро нишон медиҳад.

			Ба ғайр аз масеҳият, дигар динҳо ҳама вақт маҷмӯи ягон хел корҳо ва ҳавасмандкунӣ пешниҳод мекунанд: инро бикун ва онро мегирӣ. Ва барои ҳамин аз рӯи мантиқ аст, ки ҳар як одами оддӣ фикр мекунад, ки агар ӯ шогирди бовиҷдони Исо аст, мувофиқи мавъизаи Болои Кӯҳ зиндагӣ мекунад, дар башорати Хушхабар иштирок кунад, адабиёти инҷилиро паҳн мекунад ва ё ки пойазфзоли ягон касро тоза мекунад, то ки фурӯтании худро исбот кунад, он гоҳ ба ӯ мукофот ва баракат дода мешавад. Вале роҳҳои баракати Худоро пешгӯӣ кардан мумкин нест.

			Шумо ҳеҷ вақт пойафзоли ягон касро тоза намекунед, агар дар дил ягон мақсади қалбакӣ надошта бошед. Шумо ҳеҷ вақт барои паҳн кардани адабиёти масеҳӣ бе ягон мақсади шахсӣ намеравед. Павлус ғалотиёнро таъна карда мегуфт, ки онҳо аз рӯҳ сар карда бо ҷисм тамом карданд (Ғалотиён 3:3-ро нигоҳ кунед). Бисёриҳо ҳам ҳозир чунин мекунанд. Онҳо фикр мекунанд: „Ман бо файз наҷот ёфтаам. Ман бояд музди онро дар давоми тамоми ҳаёти масеҳии худ кор карда диҳам“.

			Ин хатоии ҷиддӣ аст. Азбаски шумо бо файз наҷот ёфтаед, пас ягон корро низ бояд танҳо бо файз кунед. Худованд на ба одамони пурбарор, балки ба одамоне ки дили шикаста доранд, наздик аст. Ӯ одамони пурқувватро не, балки онҳоеро, ки рӯҳи шикаста доранд, наҷот медиҳад.

			„Ва дар Худованд тасаллӣ хоҳӣ ёфт, ва Ӯ муроди дилатро ба ту ато хоҳад кард“ (Забур 36:4). Ба мо бисёр вақт муяссар намешавад, ки иродаи Худоро донем, барои ҳамин тасаллоро дар ягон чизи дигар меҷӯем. Мисол, вақте ки мо дар башоратдиҳии Хушхабар иштирок мекунем, мо ба васвасаи кашида шудан ба муҳити пур аз шавқу завқи ин кор дучор мешавем ва ба ин пурра ҷалб шуда метавонем. Ё ин ки мо пурра бо шавқи наздикӣ ба Инҷил ва ҷидду ҷаҳди одамони гирду атроф кашида мешавем. Ман шуморо бовар мекунонам, ки агар манбаи қаноатмандии шумо худи кор барои ба Худо бошад, дар ин ҳолат шумо тез ё пас аз муддате дилхунук мешавед. Худои мо — Худои рашккунанда аст. Ва Ӯ ҷалоли Худро ба ягон муассиса, шахс ё ягон хел ҳаракат намедиҳад, ҳатто агар ин ҳаракат ба соҳаи рӯҳонӣ пайваста бошад.

			Исо ба яҳудиёне ки Ӯро қабул намекарданд, гуфт: „Шумо чӣ тавр метавонед имон оваред, дар сурате ки ҷалол аз якдигар металабед, лекин ҷалолеро, ки аз Худои Ягона аст, толиб нестед?“ (Юҳанно 5:44). Чӣ тавр шумо метавонед дар масъалаҳои кор, маблағҳо, имон ба Худо бовар кунед, агар шумо ҷалолро аз одамон металабед?

			Вақте ки мо ягон барнома ё ин ки пешрафти корро бо муваффақият иҷро мекунем ва ба худ ҷалол мекобем, мо ба хизматҳои заифи инсонӣ такя мекунем. Шогирди ҳақиқӣ аз дигарон бо гуруснагӣ нисбати Худо фарқ мекунад ва мақсади вай — писанд омадан ба Худост. Вақте ки кор ба охир мерасад, ӯ шунидан мехоҳад: „…офарин, эй ғуломи нек ва мӯътамад!“ (Матто 25:21). Рӯз аз рӯз ӯ барои Худо ва ҷалоли Ӯ зиндагӣ мекунад ва ҷалоли Худоро бо ҷидду ҷаҳд ҷустуҷӯ мекунад, монанди оҳуе ки ҷӯеро мекобад, ки аз об сер шавад.

			Ба ҳамаи камбудиҳои масеҳиён нигоҳ накарда, дар байни мо онҳое ҳастанд, ки нисбати Худо гуруснагӣ доранд. Ин гуруснагиро на танҳо қаноат кунондан, балки боз такмил додан даркор. Худованд мехоҳад бар тамоми ҳастии мо қудрат дошта бошад, на ин ки танҳо бар хизмати моҳиронаи мо ба Ӯ (аён ё ноаён). Фаъолияти калон, ҳатто агар масеҳист. моро чунин ба худ кашида метавонад, ки мо нафаҳмида, алоқаи даркшавандаи худро бо Худо метавонем гум кунем. Ва ӯ интизор аст ва мегӯяд: „Фарзандам, ту чунон банд ҳастӣ, ки ҳатто аз Ман қувват гирифта наметавонӣ“.

			Ӯ маслиҳат медиҳад: „Бозистед ва бидонед, ки Ман Худо ҳастам“ (Забур 45:11). Ягона роҳи ёфтани қувват ва сарчашма барои ҳар рӯз оромона интизор шудани онҳо аз Ӯст. Вақти худро чунин ба нақша гиред, ки тавонед бо Ӯ як ба як монед, дар Ӯ тасалло ёфтанро ёд гиред ва гуруснагии худро барои шинохтани беҳудудии ӯ такмил диҳед. Он вақт орзуҳои чуқуртарини шумо ба амал меоянд ва шогирдии шумо номи Ӯро ҷалол медиҳад. Бе ин меҳнати шумо рӯякӣ аст.

			Дар бораи ҳолати ҳозира А. Б. Тозер бисёр хуб қайд кардааст: „Дар ин соати торикии дунё дар пушти пардаи масеҳияти кӯҳнапараст ягона шӯълаи нур пайдо мешавад — имконияти ёфтани одамоне ки дар зиндагии худ гуруснагии афзуншаванда нисбати Худо доранд. Онҳо аз таҳти дил ҳақиқати рӯҳониро мекобанд ва онҳоро бо ягон хел суханҳо бовар кунондан мумкин нест, онҳо аз дуруст фаҳмонидани ягон ҳақиқат қаноатманд намешаванд. Онҳо сӯи Худо ҳаракат мекунанд ва то он гоҳе ки аз оби зинда ташнагиашонро нашикананд, оромӣ надоранд“.

			Мо қариб кӯр шудаем. Таълимоти зиёди илми илоҳиёт ва анъанаҳои динӣ ба дихотомия — ба дутақсимшавӣ байни таълимоти Худо ва муносибатҳои наздик бо Ӯ оварда расонд. Лекин агар масеҳиён нисбати Худо гуруснагӣ ҳис кунанд, ҳоло умед аст. Онҳо бо як мақсад муттаҳид мешаванд — барои якҷоя шинохтани Худо. Ин ҳақиқатан бисёр муҳим аст. Шинохтани Худо — ягона асосест, ки онро бо ҷоҳилӣ ва худпарастии одамӣ шикастан намешавад. Мо бояд аз таҳти дил ба муассиса не, балки ба Худои зинда содиқ бошем. Мо худро дар назди салиб итоат кунонда, дар бораи ҳақиқати қудрати Исо, ки бар гуноҳ ва марг ғалаба кардааст, мефаҳмем. Ва мо чизи ваъдашударо метавонем гирем: „Хушо гуруснагон ва ташнагони адолат, зеро ки онҳо сер хоҳанд шуд“ (Матто 5:6).

		

	
		
			3.Дуои озодӣ

			Ектеня — дуои муқарраршудае аст, ки қавми калисо дар вақти ибодат ба Худо ба забон меоранд. Калисоҳои протестантӣ ақидаи ектеня ва ҳамаи он чизеро, ки ба калисои румӣ-католикӣ дахл дорад, баъд аз Реформатсия фаромӯш карданд. Оқибати ин баъзе талафотҳои рӯҳонӣ буданд, мо онро ҳоло ҳам пур карда наметавонем. Бояд розӣ шавем, ки баъзе католикон ба мо ҳақиқатҳои ҳаётан муҳимро ёд дода метавонанд. Қудрати Инҷил ва ҳузури Худованди Исои Масеҳ ҳатто ба калисоҳои хоболуд дохил мешавад. Бисёрии одамон, мисол, Мартин Лютер, Худоро дар калисои католикӣ шинохтанд ва дӯст доштанд. Агар мо, протестантҳо, чунин рӯҳан чуқур, монанди Франсиски Ассизӣ бошем, барои Худованд бисёртар хизмат карда метавонистем. Ман номи он католикро намедонам, ки ектеняро дар бораи он навиштааст, ки шогирди Масеҳ бояд чӣ хел ҳиссиёт дошта бошад.

			Эй, Исо, ки ҳалим ҳастӣ ва дили фурӯтан дорӣ, маро бишнав. Маро аз чунин хоҳишҳо озод кун,

			ки маро ҳурмат кунанд,

			ки маро дӯст доранд,

			ки бо ман фахр кунанд,

			ки маро ҷалол диҳанд,

			ки маро таъриф кунанд,

			ки аз дигарон беҳтар донанд,

			ки аз ман маслиҳат пурсанд,

			ки маро мӯътабар донанд.

			Маро аз тарсҳое озод кун, ки

			маро паст мезананд,

			маро бад мебинанд,

			маро фаромӯш мекунанд,

			аз болои ман механданд,

			ба ман беадолатӣ мекунанд,

			ба ман шубҳа мекунанд.

			Исо, баракат деҳ, то он чизро хоҳам,

			ки дигаронро аз ман зиёд дӯст доранд,

			ки дигаронро аз ман зиёд ҳурмат кунанд,

			ки дигарон дар назари ҷамъият калон шаванд, ман хурд

			ки дигаронро интихоб кунанд, вале маро дар як тараф монанд,

			ки дигаронро таъриф кунанд, вале ба ман аҳамият надиҳанд,

			ки дигаронро аз ман хубтар донанд,

			ки дигарон аз ман зиёдтар муқаддас шаванд,

			лекин дар айни замон ман муқаддас бошам, чӣ тавре ки лозим аст.

			Агар мо ҳар рӯз аз таҳти дил чунин дуо мегуфтем, Рӯҳи Муқаддас метавонист ба таври аҷоиб ҳаёти моро дигаргун кунад. Он чизҳое ки дар ин дуо зикр шудааст, ба ҳар яки мо дахл доранд. Мо бояд кӯшиш кунем, ки ба чунин мақсадҳо муяссар шавем, на ин ки танҳо барои Худо корҳои хуб кунем.

			Бисёр ивазкунандагони арзони муқаддасӣ ва роҳҳои давр задан ҳаст, ки гӯё ба он оварда мерасонанд. Мо онҳоро якеро паси дигар санҷида, метавонем бо чизҳои қалбакии шогирдии аҳдиҷадидӣ дода шавем, ба ҷои он ки чизи ҳақиқиро дошта бошем.

			Вақте ки ман донишҷӯй будам, ташнаи омӯхтани муқаддасии масеҳӣ будам. Ман Китоби Муқаддасро муоина мекардам ва мехостам фаҳмам, ки дар ин бора Аҳди Ҷадид чӣ мегӯяд ва ба чунин эътиқоди комил омадам, ки Рӯҳулқудс намехоҳад, ки аз мо роботҳои динӣ, ғолибони таълимот, башоратдиҳандагони монанди тӯфон созад, балки шахсонеро созад, ки монанди Масеҳ ҳастанд. Ана ин дуо дар бораи чист.

			Худи Исоро одамон дӯст намедоштанд, эҳтиром намекарданд, аз Ӯ ба ваҷд намеомаданд. Вай ҷалолро аз одамон ва дигар нишонаҳои мансабпарастиро қабул намекард. Ӯро беэҳтиром, таҳқир мекарданд ва дар охир куштанд. Ин дуоро одаме навиштааст, ки Худоро бисёр хуб медонист.

			Пеш аз ҳама Худо мехоҳад, ки мо ба Масеҳ монанд бошем. Барои ин кор тамоми ҳаёт лозим, барои ҳамин ҳам дар ин ҷо роҳи кӯтоҳ нест. Ягон ҳаракат ё муассисае нест, ки ин равандро иваз карда тавонад. Он чи ба мо лозим аст, гуруснагии афзуншаванда нисбати табиати Исои Масеҳ аст. Ғайр аз ин мо бояд беохирии ҷанги рӯҳониеро, ки моро иҳота мекунад, дарк кунем.

			Одамон дар ҷанг бояд ҳар дақиқа тайёр бошанд, ки аз ҳаёти худ ҷудо шаванд. Онҳо метавонанд Масеҳро надонанд, лекин бояд тайёр бошанд, ки дар муҳориба муранд, агар ин хел нест, онҳо сарбозони хуб нестанд. Дар ҷанги рӯҳоние ки мо мебарем, бояд чунин амал кунем. Мо, онҳое ки ҳаёти абадии Масеҳро дорем, бояд ба ҳаёти худ начаспем.

			Дуо чунин сар мешавад: „Исо, маро аз хоҳиши соҳибэҳтиром будан озод кун“. Ҳар яки мо ташнаи эҳтиром ҳастем. Агар мо назарногир ва миёнаҳол ҳам бошем, мехоҳем моро эҳтиром кунанд. Агар дар ягон вохӯрии масеҳиён ба мо диққат ҷалб кунанд ё ин ки илтимос кунанд, ки якчанд сухан гӯем, мо худро қаноатманд ҳис мекунем. Лекин, агар ба мо ҳеҷ кас аҳамият надиҳад, монанде ки ҳузури мо муҳим нест, мо меранҷем. Новобаста ба он ки мо экстраверт ё интроверт ҳастем, мо худписандона ба худ диққат металабем, барои ҳамин бояд аз Худованд пурсем, ки Ӯ моро озод кунад. Дар номаи худ ба Филиппиён ҳавворӣ Павлус дар бораи меваҳои худписандӣ огоҳ мекунад: „Аз рӯи рақобат ва шӯҳратпарастӣ ҳеҷ коре накунед, балки бо фурӯтанӣ якдигарро аз худ авло донед“ (Филиппиён 2:3). Ин қуввати муҳаббати Масеҳро доштанро талаб мекунад.

			Дар дигар мисраи дуо гуфта мешавад: „Исо, маро аз хоҳише ки маро дӯст доранд, озод кун“. Дӯстдошта будан — талаботи асосии одам аст. Фарзандон бе муҳаббат калон шуда наметавонанд, калонсолон наметавонанд дар зиндагии дунявии худ он муҳофизатеро ёбанд, ки танҳо муҳаббат дода метавонад. Худованд ба ин талаботи мо бо он ҷавоб дод, ки Писари Худро барои мо дод, Исо бошад ҳаёташро барои мо дод ва инро Ӯ аз рӯи муҳаббат кард. „Мо муҳаббатро аз ин донистем, ки Ӯ ҷони Худро барои мо фидо кард. Мо ҳам бояд ҷонҳои худро барои бародарон фидо кунем“ (1 Юҳанно 3:16). Исботи бузургтарини муҳаббати Ӯ дар он аст, ки Ӯ моро аз гуноҳ бо нархи қимат харид. Ва хоҳиши Ӯ дар ин аст, ки мо ҳам ба якдигар айнан бо ҳамин хел муҳаббат хизмат кунем. „…ва мо ҷонҳои худро барои бародарон фидо кунем“.

			Ман фикр мекунам, ки бисёрии масеҳиён аз якдигар муҳаббат наёфта, ҳамаи қуввати худро барои он медиҳанд, ки онро аз Худо гиранд. Муҳаббати наздиконро ҳис накарда, бисёриҳо маҷбуранд меҳрубониро аз Худо ҷӯянд, то ки нарасидани муҳаббати одамиро пур кунанд.

			Аз рӯи Навиштаҷот фикри Худо дар он аст, ки мо якдигарро дӯст дорем, чуноне ки Масеҳ Калисоро дӯст дошт ва Худро барои вай қурбон кард. Инқилобӣ будани ин муҳаббат дар он аст, ки вай на танҳо вертикалӣ (Худо-одам), балки горизонталӣ (одам-одам) низ амал мекунад. Бисёр одамоне ки нисбати Худо аланга доранд, ин шӯълачаро аз дигар одамон қабул кардаанд. Одамон ба масеҳиёни пухта расида он вақт мубаддал мегарданд, ки бо Худо ва одамони Худо муносибат дошта бошанд. Худо моро на танҳо дар дуо ва Калом, балки боз дар муносибати байни одамон ва омӯхтани таҷрибаи дигарон „пешвоз“ мегирад.

			Шахсан ман ба масеҳиёни дигар барои дастгирӣ ва рӯҳбаландкунӣ беҳад миннатдорам. Яке аз чунин одамон Билли Грэм аст, гарчанде ки ӯро шахсан мешиносам. Ман китоберо дар бораи зиндагии ӯ хондам ва бо диққат тараққиёти амалиёти ӯро мушоҳида нашудам. Боре ҳатто дасти ӯро фишурдам ва ҳис кардам, ки ӯ аз муҳаббат нисбати одамон пур аст.

			Ин ҳодиса дар офиси лондонӣ, ки ман он ҷо аз рӯи кор будам, рӯй дод. Дар қабулгоҳ одамони бисёре буданд, ки ҳама дар ҳаракат буданд ва ба ягон кас аҳамият намедоданд. Ҳама бо тайёрӣ ба чорабинии мадании калоне банд буданд. Мо бо дӯстам намедонистем, ки ба кӣ муроҷиат кунем. Грэм даромад ва ба ҳама саломалейк карданро сар кард. Вай ба назди мо ҳам омад ва якчанд сухани хуш гуфт. Ана ӯ, одами номдоре ки аз дигарон сад маротиба бандтар аст, лекин ӯ вақт ёфт, ки дасти ҳамаи ҳозиронро фишурад. Ин барои ман як ид буд, чунки ман аз мавъизаҳои Грэм масеҳӣ шуда будам.

			Одамон Исоро мешиносанд, агар мо худамон ба назди онҳо равем, дар ҳар куҷое ки онҳо бошанд. Маҳз дар ҳамин муҳаббати мо нисбати онҳо ошкор мешавад. Лекин инқилоби муҳаббат ба амал намеояд, агар мо фақат мақсади аз дигарон қабул кардани муҳаббатро дошта бошем. Мо ҳама ба муҳаббат мӯҳтоҷем, лекин шогирди ҳақиқӣ бояд нисбати дигарон муҳаббат зоҳир кунад, чунки ин муҳаббатро Худо ба ӯ сахиёна додааст. Ҳис кардан, ки туро дӯст намедоранд ва рад мекунанд, имтиҳони душвор аст, лекин Исо ҳам маҳз аз ин гузаштааст. Лекин дар ин кризис мо метавонем хусусияти асосии муҳаббати Худовандро нишон диҳем, агар худро ба одамон супорем.

			Қапқони дигаре ки аз он гузаштан даркор аст — хоҳиши он аст, ки аз мо ба ваҷд оянд. Чӣ хел ин ба мо маъқул аст! Лекин Исо ба хотири мо шармандагиро интихоб кард. Китоби Муқаддас мегӯяд: „…агар донаи гандум дар хок афтода, намирад, фақат худаш боқӣ мемонад“ (Юҳанно 12:24). Барои пурмева будан шогирд бояд барои худаш мурад. Интизори он набошед, ки шуморо баланд бардоранд, беҳтараш худро хурд созед.

			Имконияти ёд гирифтани инро аз даст надиҳед, ҳар вақте ки шуморо паст баҳо медиҳанд ва кори шуморо намеписанданд. Ин, албатта, барои „ман“-и шумо душвор аст, лекин ба шумо маҳз ҳамин лозим аст. Ин дуо ёрӣ мерсонад, ки аз хоҳиши ягон одами бузург шудан даст кашем. Вай ба шайтон намегузорад, ки аҳдшиканона байни хизматгорони масеҳӣ дохил шавад.

			Сатри ояндаи дуо ба пешбудааш монанд аст: „Исо, маро аз хоҳише озод кун, ки маро ҷалол диҳанд“. Худо мегӯяд: „Шумо чӣ тавр метавонед имон оваред, дар сурате ки ҷалол аз якдигар металабед, лекин ҷалолеро, ки аз Худои Ягона аст, толиб нестед?“ (Юҳанно 5:44). Исо гуфта буд, ки ҷалолро аз мардум қабул намекунад (Юҳанно 5:41). Бисёр вақт масеҳӣ вақте ки ягон корро барои Худо мекунад, аз васвасаи истифода бурдани он барои баланд бардоштани мавқеи худ мегузарад. Ин васваса аз шайтон аст. Интизории ҷалол ва эҳтиром ба мо табиӣ менамоянд, барои ҳамин ҳам мо хатари онро ба эътибор намегирем. Онҳо ба ниятҳои хуб аз тарафи одамон ва муассисаҳо меоянд ва таъриф боиси худписандӣ мешавад.Бисёр вақт моро масеҳиёни шинос таъриф мекунанд, он вақт манбаъи „муқаддас“-и таъриф ҳолатро боз ҳам маккортар мекунад.

			Хатари таҷрибаи рӯҳонии худро барои бардоштани қадри худ истифода бурдан вуҷуд дорад. Мо ба васвасаи ба дигарон нақл кардани бисёр ҳодисаҳо дучор мешавем: чӣ хел мо аз гуноҳ озод шудем, чӣ хел ба дуо ҷавоб гирифтем, ё ки боз ягон баракати Худоро ҳис кардем ва дарк намекунем, ки ин қаноатмандии зиёде ба худамон меорад, на ин ки ҷалол ба Худо. Баракати Ӯро бояд қимат донем, лекин ҳамчун комёбии худамон намоиш надиҳем.

			Баъзан ман аз ҷавононе мактуб мегирам, ки мехоҳанд таълимотро гузаранд. Баъзеи онҳо тавсияҳое илова мекунанд, ки бо дасти худ навиштаанд. Онҳо худро ҳамчун одамони олиҷаноб, ки бисёр қадру қимати зиёд доранд, тавсия мекунанд. Магар шумо ин хел номаро аз ҳавворӣ Юҳанно тасаввур карда метавонед? Албатта, вақтҳое буданд, ки ӯ интизори таъриф буд ва аз сабаби ба Исо пайрав шуданаш бартарии худро нишон додан мехост. Лекин ин то он вақте буд, ки салиб зиндагии ӯро чаппа кард. Албатта, агар рӯҳбаланд кунанд, ин бад нест, лекин таърифҷӯӣ ё ки дар чашмони дигарон ҷалол ёфтанро ҷустан бад аст. Оё мо Худоро дар танҳоӣ ҳам бо ҷидду ҷаҳд мадҳ мекунем, чуноне ки дар назари одамон мекунем? Оё мо дар кори дар танҳоӣ ва бо коллектив мекардаамон як хел кӯшиш мекунем?Шахсан ба ман маъқул нест, ки танҳо кор кунам, ман бо касе кор карданро авлотар медонам. Вақте ки мо танҳо мемонем, он вақт аён мешавад мо ба кӣ ҷалол меҷӯем — ба худ ё ба Худо.

			Мисраи дигари дуо чунин аст: „Маро аз хоҳише ки маро таъриф кунанд, озод кун“. Ин ба ҳаёти ҳаррӯза тааллуқ дорад. Вақте ки мо нарасидани таърифро ҳис мекунем, мо тайёр ҳастем ба суханҳои ҳама бовар кунем ва ба мо фарқ надорад, ки онҳо самимӣ ҳастанд ё не. Дар ин ҷо хатари заҳролуд шудан аз риёкориро дорем.

			Хоҳиши дигар: „Маро аз хоҳише озод кун, ки маро аз дигарон бартар донанд“. Агар шумо ҳамаи сифатҳои лозимиро барои иҷро кардани ягон амалиёт дошта бошед, вале ба ҷои шумо дигар касро интихоб намоянд, чиро ҳис мекунед? Агар ҷалол ба шиносони шумо дода шавад, магар хурсанд мешавед? Вақте ки дигар кас баракатро мегирад, ин ба мо бисёр сахт мерасад. А. В. Тозер гуфтааст: „Салиб ба он ҷои зиндагии мо дохил мешавад, ки дардманд аст, ва на худи мо, на номи некеро, ки мо мехоҳем бо ҷидду ҷаҳд нигоҳ дорем, раҳм намекунад“. Одамони дунявиро мавқеи онҳо дар ҷамъият ташвиш медиҳад, лекин Яҳёи Таъмиддиҳанда гуфтааст: „Он ки пас аз ман меояд, пеш аз ман будааст“ (Юҳанно 1:15).

			„Маро аз хоҳише ки аз ман маслиҳат пурсанд, озод кун“. Агар мо нисбати худамон диққати махсусро интизорем, таҷриба ва дониши мо метавонанд ба ин монеае шаванд. Агар мо равшан донем, ки фикри мо дуруст аст, мо бисёр хафа мешавем, агар онро ба ҳисоб нагиранд. Ин боз як намуди хизмат кардан ба худ аст, барои ҳамин мо истифода бурдани таҷрибаи худро бояд ба Худо супорем, агар мехоҳем, ки Ӯ ба ҳамаи ҷалол соҳиб шавад.

			Ба бисёрии мо лозим аст, ки аз хоҳиши мӯътабар шудан озод шавем. Мо мехоҳем дигарон моро бовар кунонанд, ки мо ақидаи дуруст дорем. Шогирдони ҳақиқӣ бояд ҳама вақт дар мактаби зиндагии Худо дониш омӯзанд. Вақте аз ман мепурсанд, ки онҳо баъди хатм чӣ унвон мегиранд, ман мегӯям: „Унвони Х. П. — Худо писандид“. Ин унвон дар зиндагии ҳозира қимате надорад, лекин дар ҳаёти абадӣ қимати бузург дорад.

			Бори умумие ки ҳамаи моро муттаҳид мекунад — тарси он ки моро паст мезананд. Мо дар назари одамон нағз намудан мехоҳем ва ҳатто ба Худо ҳам мехоҳем таассуроти хуб расонем. Худо ин гуна масъалаи ҳалталаб надорад — Ӯ мукаммал аст ва ҳамаи қудрат дар Ӯст, ва Ӯ хиҷолатманд намешавад. Ва Писари Ӯ бузургии Худро барои он ки одамон Ӯро паст заданд, гум накард.

			Худо бисёр вақт моро бо ҳамин роҳ мебарад. Таҳқир тазодро байни роҳҳои Худо ва одам пурқувваттар мекунад ва роҳро ба сӯи бехатарӣ нишон медиҳад. Мисол, бисёр шиновароне ки курсҳои наҷотдиҳии ғарқшудагонро тамом кардаанд, аз боиси худбоварии калон худашон қурбони ҳодисаҳои табиат мешаванд. Худо ба мо итоат карданро ёд дода, моро аз худписандӣ озод мекунад. Ӯ тарафҳои табиии боқувватии моро суст ва вайрон мекунад ва ин барои фоида ва пешравии мост. Биёед аз таҳқиршавӣ, ки чунин натиҷаи хуб дошта метавонад, натарсем.

			„Худовандо, маро аз тарси он ки маро бад мебинанд, озод кун“. Оҳ, мо чӣ хел мӯҳтоҷи чунин нотарсӣ ҳастем, вақте ки Хушхабарро башорат медиҳем! Бисёрии одамон масеҳиёнеро, ки дар бораи имони худ шаҳодат медиҳанд, бад мебинанд. Аз болои одаме ки дар кӯча китобчаҳои масеҳиро паҳн мекунад, одамон метавонанд писханд зананд, лекин мо медонем, ки чизе ки ӯ медиҳад, аз тилло қиматтар аст. Бисёрии одамон муқобили дахолати рӯҳонӣ ба зиндагии шахсии онҳо ҳастанд, Лекин шаҳодати масеҳӣ — маблағгузорӣ ба абадият аст. Бигузор муҳаббати Худо чунин тарсро ҳам дур кунад!

			Тарси он ки касе ба мо чизеро ёд додан мехоҳад, табиист. Дар бисёрии мо ин тарс бисёр чуқур ҷой гирифтааст, вале баъзан бояд аз баъзе ҳолатҳое гузарем, ки муҳити худмаҳдудкунии моро вайрон мекунанд. Масеҳиён бояд якдигарро бо муҳаббат панд омӯзонанд. Гарчанде ки муаллими мо Рӯҳулқудс аст, Ӯ метавонад ба воситаи бародар ва хоҳарон амал кунад. Шогирдони ҷиддӣ овози Худоро дар дуо, Калом ва дар насиҳати бародарона гӯш мекунанд.

			Ман имон дорам, ки Худованд ба ман баракат додааст, ки насиҳатро қабул кунам, онҳо барои ин солҳо лозим шуданд. Аввалин насиҳатҳоеро, ки ман вақти масеҳии ҷавон буданам мешунидам, дар ман аксуламали мори афъиро бедор мекарданд. Дар байни мори афъӣ ва кирми оддӣ фарқияте ҳаст. Дар Китоби Муқаддас Исо ба кирм монанд карда мешавад, вақте ки сухан дар бораи муносибати одамон нисбати Ӯ меравад (Забур 21:7-ро нигаред). Агар шумо кӯшиши пахш кардани кирмро кунед, ӯ печутоб хӯрда мемурад, вале агар морро куштан хоҳед, шумо як миқдор заҳрро қабул мекунед. Барои ҳамин ҳам шайтон чун мор тасвир карда шудааст!

			Мо садҳо далели ҳақ будани худро меёбем. Лекин маҳз дар муҳофизат накардани худамон дараҷаи рӯҳониамон маълум мегардад. Биёед аз Худо илтиҷо кунем, ки аз пандомӯзӣ натарсем.

			Тарсе ки туро фаромӯш мекунанд, қариб ба ҳама маълум аст. Мисол, дар Ҳиндустон одамон ба қашшоқии худ нигоҳ накарда, барои ҳайкали қимат ва зебо пул ҷамъ мекунанд, то ки баъди мурдан онҳоро фаромӯш накунанд. Ғайр аз ин дар баъзе калисоҳои масеҳӣ ба курсӣ, минбар ва дигар чизҳо лавҳаҳое мечаспонанд, ки тӯҳфакардагони онҳоро ба ёд мебиёранд.

			Бисёрии мо аз он метарсем, ки дӯстонамон моро фаромӯш мекунанд. Агар мо барои нишон додани бузургии худ мубориза набарем, хизматҳои пештараи мо ва худи мо метавонем фаромӯш шавем. Вале ҳаёт дар як ҷо намеистад. Хизмат нисбати якдигар, қаноат кунонидани баъзе мӯҳтоҷиҳо, ёрӣ ба якдигар — ин ҳама дар замони ҳозира ҳам қадру қимати худро гум накардааст. Мо аз гузашта озод шуда, зиндагиро давом медиҳем. Биёед аз он битарсем, ки фақат хизматҳои гузаштаи моро ёд мекунанд. Худо ҳар як кори неки моро дар ёд дорад, ин кифоя аст.

			„Маро аз тарсе ки бар ҳолам механданд, озод кун“. Он одаме пурҳикмат аст, ки метавонад ба ҳоли худ бихандад! Барои ин ҳама вақт асос ёфт мешавад! Албатта, шӯхӣ метавонад бисёр бад бошад ва одамро хафа кунад. Дар ин хел ҳолатҳо дарк кардан душвор аст, ки шӯхӣ монанди бумеранг бозгашта омада, ба ҳазлбоз ҷароҳат мерасонад. Китоби Муқаддас мегӯяд: „Худованд ҳамаи дилҳоро имтиҳон мекунад“ (1 Вақоеънома 29:9). Агар дили ман рост аст, пас вай ҳатман бояд бо сулҳ пур бошад. Аз кушодани дилҳои худ натарсед, чунки одам ба писханд тез аст, вале Худо — ба тасалло додан.

			Тарси он ки бо мо нодуруст амал мекунанд, барои ба дигарон бовар кардан ва аз рӯи имон амал кардани мо халал мерасонад.

			Ҳамчунин тарси он ки аз шумо шубҳа мекунанд, дасти бисёр масеҳиёнро мебандад. Лекин дар ёд нигоҳ доштан лозим аст, ки чӣ коре ки мо кунем, ҳама вақт онҳое ёфт мешаванд, ки амали моро нодуруст шарҳ медиҳанд. Мисол, дар вақти дуои умумӣ касе метавонад фикр кунад, ки шумо ба ҳама рӯҳонӣ будани худро нишон медиҳед. Мо рухсат дода наметавонем, ки тарси он ки одамон чӣ фикр мекунанд, моро аз амал кардан нигоҳ дорад. Исо гуфта буд: „Хушо шумо, вақте ки шуморо ба хотири Ман дашном диҳанд ва таъқиб намоянд ва барноҳақ ҳар хел ғайбат кунанд“ (Матто 5:11). Агар мо Исоро дӯст медорем ва бо имон амал мекунем, он гоҳ озод мешавем ва парвои онро надорем, ки дигарон дар бораи мо чӣ фикр мекунанд.

			Дар қисми дуюми ин дуо дар бораи хоҳишҳои сазовор гуфта мешавад. „Исо, ба ман баракати хоҳиш бидеҳ, то ки дигаронро аз ман зиёдтар дӯст бидоранд“. Ин ба мо дар бораи эҳтиёҷ ба муҳаббат, ки одамони дигар доранд, ва дар бораи иштироки мо дар зиндагии наздикон ёдовар мекунад. Дар ҳар ҷое ки ман будам, одамонеро вохӯрдам, ки ба муҳаббат ва диққат эҳтиёҷ доштанд. Ҳама вақт касе ёфт мешавад, ки мехоҳад ӯро хабар гиранд, гӯш кунанд ва ҳамроҳаш дуо кунанд. Чунин менамояд, ки мо барои ҳамаи ин вақт ёфта наметавонем. Танҳо ба шарофати файзи Худо, ки дар ман амал мекунад, розӣ шуда метавонам, ки дигаронро аз ман баланд донанд.

			„Исо, ба ман баракат деҳ, то хоҳиш дошта бошам, ки дигарон дар назди ҷамъият баланд шаванд, ман бошам паст“. Яҳёи Таъмиддиҳанда ҳама вақт кӯшиш мекард, ки қадри худро паст кунад (Юҳанно 3:30-ро нигоҳ кунед). Хоҳишҳои дигар дар дуо: „...то ки дигаронро интихоб кунанд, маро дар як тараф монанд, дигаронро таъриф кунанд, вале ба ман аҳамият надиҳанд, дигаронро аз ман беҳтар донанд“ натиҷаи хоҳиши хурд шудан аст. Ман бояд дар пушти салиб пинҳон шавам, то ки Худованди ман ба ҳама маълум ва соҳиби ҷалол бошад. Ман худро бояд ҳеҷ чиз ҳисоб кунам, то ки Исо барои ман ҳама чиз бошад.

			Хоҳиши охирини дуо инқилобӣ менамояд: „то ки дигарон аз ман муқаддастар шаванд, вале дар айни замон ман муқаддас бошам, чӣ тавре ки лозим аст“. Ҳама вақт чунин хатар вуҷуд дорад, ки масеҳиён гуруснагии рӯҳии худро бо пахш кардани дигарон қонеъ мегардонанд. Зиндагии масеҳӣ мусобиқа нест, мо як мақсад дорем ва дар қувват ва баракат ҳамчун ҷамъияти ҳамфикрон афзун мешавем. Мо бояд якҷоя аз манбаи оби зинда бинӯшем.

			Магар мо аз таҳти дил ин дуои аҷоибро гуфта метавонем? Ман суханҳои Тозерро, ки дар саҳифаи якуми Китоби Муқаддаси худ навиштаам, ба ёд меорам: „Барои калисо ҳозир одамоне лозим ҳастанд, ки худро баҳри муҳориба барои ҷонҳо сарф кунанд. Ин хел одамон аз маҷбурияте ки насиби заифон аст, озод мешаванд. Онҳо аз мағрурӣ ва ҳавасҳои ҷисмӣ низ озод хоҳанд буд. Онҳо аз фишори вазъият пачақ намешаванд. Ягона маҷбурияти онҳо аз дарун ва аз олами боло меояд. Ин барои он лозим аст, ки дар паси минбарҳоямон башоратдиҳандагон истанд, на ин ки намоишдиҳандагони либос. Ин одамон ба Худо ва халқ хизмат мекунанд ва сабаби хизмати онҳоро на ҳамаи онҳое ки ба ибодатгоҳ меоянд, мефаҳманд. Онҳо аз сабаби тарсидан қарор қабул намекунанд, барои ба ягон кас мақбул шудан амал намекунанд ва вақти интихоби хизмат фоидаи худро намеҷӯянд. Онҳо аз рӯи анъана ба амалиётҳои динӣ роҳ намедиҳанд, онҳо барои намоиш додани худ ва ҷалоли худ кор намекунанд“

			Алоқа байни ин суханҳо ва дуои номбурда бисёр наздик аст, монанди он ки католики давраи қадим ва имондори инҷилии ҳозиразамон дар як мактаб мехонданд. Ва онҳо ҳақиқатан ҳам дар як мактаб мехонданд, ҳар ду дар „пеши пои Исо“ менишастанд.

		

	
		
			4.Замини оромӣ

			Гарчанде замини ваъдашуда мамлакате буд, ки дар зери роҳбарии Еҳушаъ ибни Нун бояд тобеъ мекарданд, барои исроилиён ҳамчунин ин ҷои ғалаба ва оромӣ буд. Замини ваъдашуда — барои масеҳиёне аст, ки биёбони кӯшишҳои бефоида ва ноумедиро тарк кардан мехоҳанд.

			„Пас, дар сурате ки ваъдаи дохилшавӣ ба оромии Ӯ ҳанӯз боқист, мо хавотир хоҳем дошт, мабодо маълум гардад, ки касе аз мо муваффақ нашудааст. Зеро ки башорат ба мо низ, чунон ки ба онҳо, мавъиза карда шуд; аммо ба онҳо каломе ки шуниданд, фоидае набахшид, чунки бо имони шунавандагон напайваст. Зеро мо, ки имон овардаем, ба он оромӣ дохил хоҳем шуд, чунон ки Ӯ гуфтааст: „Ман дар ғазаби Худ қасам хӯрдам, ки онҳо ба оромии Ман дохил нахоҳанд шуд“, гарчанде ки корҳои Ӯ аз хилқати олам анҷом ёфта буд. Зеро дар ҳар ҷое дар бораи рӯзи ҳафтум чунин гуфта шудааст: ва Худо дар рӯзи ҳафтум аз ҳамаи корҳои Худ қарор гирифт. Ва боз дар он ҷо: „ба оромии Ман дохил нахоҳанд шуд“. Пас, баъзеҳо имконияти ба он дохил шуданро доранд, вале онҳое ки башорат барояшон пештар мавъиза шуда буд, аз боиси беитоатӣ дохил нашуданд. Ӯ рӯзеро муайян намуда, баъд аз муддати дуру дарозе ба воситаи Довуд „имрӯз“ мегӯяд, чунон ки дар боло гуфта шудааст: „Имрӯз, агар овози Ӯро бишнавед, дилҳои худро сахт накунед“. Зеро, агар Еҳушаъ ба онҳо оромӣ медод, пас, баъд аз он оиди рӯзи дигар гуфта намешуд. Пас, барои қавми Худо боз оромии шанбе боқӣ мемонад. Зеро, касе ки ба оромии Ӯ дохил шудааст, худаш низ аз корҳои худ ором гирифтааст, чунон ки Худо аз корҳо Худ. Пас, саъю кӯшиш намоем, ки ба он оромӣ дохил шавем, мабодо касе гирифтори беитоатии ибратомез шуда, фурӯ нағалтад“ (Ибриён 4:1–11).

			Инак, бисёрии мо борҳоеро мебарем. Ва гарчанде ки мехоҳем онҳоро партоем, онҳо ба мо мечаспанд, монанди лойе ки ба пой мечаспаду тарс ба ақл. Ин борҳо — мероси рӯзҳои то масеҳии мо мебошанд ва Худо мехоҳад, ки мо аз онҳо халос шавем.

			Ҳикояти он ки чӣ хел Исроил аз Миср баромад ва ба Канъони ваъдашуда дохил шуд, ба мо тасвири пуррагии харида шуданамонро дар Исои Масеҳ нишон медиҳад. Ин мисоли рӯшани мудохилаи Худо ба корҳои одамӣ ва ҳархелагӣ ва мураккабии он душвориҳое мебошанд, ки одамони Худо бо он вомехӯранд. Павлус ба мо мегӯяд: „Ҳамаи ин… барои тарбияти мо навишта шуд“ (1 Қӯринтиён 10:11).

			Мусо одаме буд, ки аз Худо даҳ аҳкомро, ки дар болои санг навишта шуда буданд, гирифт, лекин ба ин нигоҳ накарда дар солҳои ҷавонии худ роҳҳои Худоро намефаҳмид. Ӯ аз ҷамъияти баландтарини Миср даст кашид, то ки худро ба одамони Худо монанд созад, лекин инро аз рӯи беандешагӣ, иродаи Худоро ҷустуҷӯ накарда, ба амал овард.

			Ва натиҷаи ин бадарғашавии чилсола дар биёбон буд; дар он ҷо аз даруни алангаи хорбуттае Худо ӯро даъват кард ва ба Миср фиристод, то ки ба Исроил озодӣ биёрад. Мусо дар ин вақт тарси сахтро аз сар гузаронид, барои он ки гуноҳҳои пештараашро мефаҳмид. Вақте ки Худо ба ӯ фармони рафтанро дод, Мусо муқобилат кард ва гуфт, ки ӯро гӯш намекунанд, барои он ки нутқи ӯ на он қадар хуб буд. Мусо ҳам монанди бисёр фиристодагони Худо буд, ки „мартаба“-и худро аз эътирозҳои зерин сар кардаанд: „Ман ягон вақт дар бораи Исо шаҳодат дода наметавонам“; „ман сухан гуфта наметавонам ва ягон вақт миссионер намешавам“, „ман аз мор ва тортанакҳо метарсам“, „ман дар рӯи фарш хоб рафта наметавонам“, „ман ин корро ягон вақт намекунам, барои он ки метарсам“. Ба ин нигоҳ накарда Худо ба воситаи Мусо корҳои аҷоибро мекард.

			Хуруҷи Исроил аз Миср — рамзи озодшавии масеҳиён аз гуноҳ аст. Худо мисриёни тавбанакардаро ҳукм кард, вале одамонеро, ки бо хуни барраи қурбонӣ нишона шуда буданд, нарасид. Баъд аз он ки фариштаи марг ба хонаҳои мисрӣ зарба овард, фиръавн таслим шуд ва ба яҳудиён рафтанро амр дод ва миллати ғуломон роҳи худро сӯи замини ваъдашуда сар карданд.

			Ҳоло онҳо дур нарафта, фиръавн аз фикраш гашт ва ба таъқиб кардани онҳо даромад. Агар Мусо фикр мекард, ки баъд аз баромадан аз Миср душвориҳо ба охир мерасанд, саҳв мекард, омӯзиши ӯ акнун сар шуда буд.

			Миллати бисёрҳазорнафараи худро сардорӣ карда, бо шумораи беҳисоби рамаҳои чорво заҳмат кашида, Мусо яке аз амалиётҳои ҳарбии бузургтарин дар таърихро гузаронд. Гурезаҳо вақте ки чанги ба осмон барояндаи аробаҳои мисриро диданд, наздик шудани лашкари армияи қасосирро дарк карданд ва ба ҳарос афтоданд. Онҳо фарёд карданд: „…моро овардӣ, то дар биёбон бимирем? Ин чист бо мо кардӣ, ки моро аз Миср берун овардӣ?… меҳнати мисриён… барои мо беҳтар аст“ (Хуруҷ 14:11–12).

			Мусо дар иҳотаи одамони норозӣ, дар зери таъқиботи аскарони хуб мусаллаҳшуда, ғайр аз ин дар иҳотаи беҳудуди об, ноилоҷ шуд. Лекин таассурот аз ин ҳодиса фирефтакунанда буд.

			Мусо аз Худо ёрӣ талабид ва қарор дод, ки халосиро аз Ӯ интизор мешавад. Мӯъҷизаи навбатӣ ба вуқӯъ омад — оби баҳр тақсим шуд ва барои гурезагон роҳе ба вуҷуд омад. Онҳо ба чашмони худ бовар накарда, ба пеш раҳсипор шуданд ва фойтунҳои фиръавн низ аз паси онҳо шитофтанд. Ва об ба ҷои худ баргашта, фойтунҳо, аскарон ва худи фиръавнро фурӯ бурд.

			Таъқиботи шайтон ҳатто баъди он ки Масеҳ моро аз чанголи ӯ халос мекунад, давом мекунад. Он шабе ки қарор додам аз пушти Исо равам (ин дар Мадисон Сквер дар Ню-Йорк рух дода буд), вақти ба хона рафтан бо гурӯҳи ҷавононе вохӯрдам, ки нафрати худро нисбати занон пурғазабона нишон медоданд. Ман нисбати ин суханон эътироз баён кардам ва худи ҳамон дам аз зарбае ба замин ғалтидам. Ин мисол ба ман дарси он шуд, ки ман фаҳмидам — ҳаёти масеҳӣ муҳорибаи ҳақиқӣ аст!

			Он саволҳое ки Мусо дар биёбон бо онҳо вохӯрд, саволҳое мебошанд, ки ҳар як сарвари масеҳӣ бо онҳо вомехӯрад. Одамон аз кори ташкилии хуб нагузошташуда шикоят карда, бар мақсади нек доштани Мусо шубҳа мекарданд ва бо дили озурда ҳаловатҳоеро, ки аз онҳо маҳрум шуданд, ба ёд меоварданд. Ҳамин хел калисои асри бист ҳам менолад: „Албатта, мо ба ғуломӣ баргаштан намехоҳем, лекин баъзе чизҳои „мисрӣ“ ба мо халал намерасонанд!“

			Худо ба онҳо замини оромиро, ки дар он шир ва асал ҷорӣ мешавад, ваъда карда буд. Ва хоҳиши Ӯ ин набуд, ки одамон ҳама вақт нони осмонӣ (манн) хӯранд. Роҳ то Канъон кӯтоҳмуддат буд ва онҳо метавонистанд ин роҳро тезтар тай кунанд, лекин ҷосусон он ҷо фақат хатар ва душманонро диданд: „Ба он қавм наметавонем муқобил бароем, зеро ки онҳо аз мо пурзӯртаранд… аз насли баҳодуронанд; ва мо ба назари худамон мисли малах намудем, ва дар назари онҳо низ чунин будем“ (Ададҳо 13:31, 33). Ва онҳо аз рӯи беимонӣ ба Худо фалаҷ шуда буданд.

			Имрӯз мо ҳамин гуна нобовариро мебинем: „Инро кардан имконнопазир аст!“ „Мо бо чунин баҳодурони азим монанди бутпарастӣ, ислом ва коммунизм муқобилат карда наметавонем!“ „Биёед, он мамлакатҳоеро, ки барои Инҷил баста ҳастанд, ба ҳолашон гузорем!“ Ҳамчун Исроил дар вақти худ, калисои ҳозира низ на ҳама вақт мефаҳмад, ки ҷои муҳориба метавонад ҷои оромӣ гардад.

			Колеб ва Еҳушаъ ибни Нун —ду „беақлони (шайдоёни) Масеҳ“ дар Исроил буданд. Онҳо нисбати Худо боварӣ доштанд ва ба замини ваъдашуда дохил шуданд. Лекин қисми асосии қавми Исроил ба сафари дуру дароз ва марг маҳкум шуда буданд. Дар замони мо низ ба чӣ қадар мардуми Худо ҷои оромӣ пешниҳод карда шуда буд, вале онҳо соҳиби он нагардиданд. Замини ваъдашуда то ҳол моро интизор аст.

			Мо ғалабаро дар биёбони нобоварӣ ва беитоатӣ ба даст оварда наметавонем. Агар мо ба мамлакатҳои Осиё, Аврупо ё Амрико барои хизмат раҳсипор шавем ва кӯшиш кунем, ки аз шубҳа, душвориҳо ва муқобилат мустақилона бароем, он гоҳ ҳатман мағлуб ва дилхунук мешавем.

			„Зеро, касе ки ба оромии Ӯ дохил шудааст, худаш низ аз корҳои худ ором гирифтааст, чунон ки Худо аз корҳои Худ“ (Ибриён 4:10). Чӣ кореро, ки мо барои Худо бо қуввати худ кардан мехоҳем, охираш мағлубият аст. Агар Худи Худо амал кунад, ин барои мо ҷои осудагӣ ва ғалаба хоҳад буд. Мо метавонем дар ин раванд аз таҳти дил хизмат кунем ва аз ҳеҷ чиз ташвиш накашида ба он боварии комил дошта бошем, ки ғалаба аз Худованд аст.

			Мо оромии Худоро худи ҳозир ҳис карда метавонем, барои он ки Масеҳ ба ин оромӣ барои мо даромад. Вақте мо дар бораи он ки Масеҳ барои мо мурд, фикр мекунем, дарк мекунем, ки Худо моро ҳақиқатан ба Масеҳ баробар кард. Ба воситаи имони мо ба Оне ки барои мо мурд, мо бо Ӯ дар салиб мехкӯб карда шудаем ва дар марги Ӯ ҳам ба Ӯ шабоҳат дорем. Агар шумо масеҳӣ ҳастед, шумо бо Масеҳ мехкӯб шудаед! Гап дар сари он нест, ки мо ба қадри кофӣ бовар кунем, дуои пурҳарорат гӯем ё ин ки 78 оятро аз Навиштаҷот аз ёд кунем. Не, ба мо кифоя аст, ки мурдани худро барои гуноҳ дар салиби Масеҳ бинем. Мо ба оромии рӯҳии Ӯ метавонем монанди исроилиён дароем, аз роҳи мобайни оби Урдун. Ин роҳ барои мо он вақт кушода мешавад, вақте мефаҳмем, ки Исо барои мо „ҳама“ аст: қувват, раҳнамоӣ, умед, ғалаба. Гарчанде ки муҳориба ба охир нарасидааст, ташвиш ва тарс дар ақиб мондаанд.

			Бисёрии одамон вақти аниқи аз олами боло таваллуд шудани худро медонанд. Бо ман ин 5 марти соли 1955 рӯй дод. Дигарон вақти аниқи ин ҳодисаро намедонанд, гарчанде онро аз сар гузаронидаанд. Онҳо танҳо медонанд, ки аз нав таваллуд шудаанд. Ин ба таҷрибаи рӯҳонӣ монанд аст, мо онро фаҳмонда наметавонем. Мо танҳо пай дар пай қадам мемонем ва аниқ медонем, ки мо акнун бо Худо муносибат дорем.

			То он вақте ки одам пурра ба Худо боварӣ намекунад, ӯ наметавонад ба Худованд ба таври амалӣ пурмаҳсул хизмат кунад. Айнан ҳамон тавре ки мо дар мағлуб намудани гуноҳ ва марг шабеҳи Масеҳ гардидаем, мо дар ҳаёти эҳёшудаи Ӯ низ иштирок мекунем. Вақте ки мо бо қуввати худ зиндагӣ карданро ба охир расонда, бо қуввате ки Исоро эҳё кард, зиндагӣ мекунем — ин ғалабаи ҳақиқӣ аст.

			Ин ягона роҳ ба сӯи муваффақият дар зиндагии масеҳӣ аст. Ин он роҳи имон аст, ки ба мо наҷот бахшид: „Одил ба василаи имон хоҳад зист“ (Румиён 1:17) ва „Пас, чӣ тавре Исои Масеҳро ба унвони Худованд қабул карданд, ҳамон тавр дар Ӯ рафтор намоед“ (Қӯлассиён 2:6). Ҳозир мо бо ҳамроҳии Павлус мегӯем: „…ва акнун на ман зиндагӣ мекунам, балки Масеҳ дар ман зиндагӣ мекунад“ (Ғалотиён 2:20). Ба оромии Худо даромада, аз кӯшишҳои худпарастона ва ташвишҳои худ озод мешавем.

			Баъзе вақтҳо мизи ман аз номаҳо пур мешавад. Одамон мепурсанд, ки бо гурӯҳи миссионерӣ дар куҷо башорат диҳанд, аз куҷо ёрии моддиро интизор шаванд, бо кадом роҳ нақлиёт барои одамон ва адабиёт ёбанд. Ман бо ҳамаи ин чӣ кор карданро аз Петрус ёд гирифтам: „Ҳамаи ғамҳои худро ба Ӯ вогузор намоед, зеро Ӯ ба шумо ғамхорӣ мекунад“ (1 Петрус 5:7). Баъзан ман мегӯям: „Худовандо, ҳамаи ин мактубҳо аз они Туянд, ман ҳозир рафта хоб мекунам“. Хоб — баракати аҷоиб аст ва мо бояд ба ташвишҳо иҷозат надиҳем, ки онро аз мо бидузданд. Ман сабаби ташвиш кашиданро намефаҳмам, чунки ба оромии аз Худо меомадагӣ имон дорам. Ман имон дорам, ки Исои Масеҳ барои ташвишҳо низ мехкӯб карда шудааст, агар ин хел аст, барои чӣ ман бояд ба изтироб биёям? Ин ба ҳар як ҳаяҷони ҳаёти мо, ба ҳамаи шавқҳо ё ин ки ноумедиҳо, ҳамаи он чизе ки моро ба изтироб меорад, тааллуқ дорад. Ягон хел нороҳатӣ қуввати мағлуб кардани моро надорад, агар ман ҷои оромии Худоро, ки муҳофизат дар Масеҳ ном дорад, тарк накунам. Вақте дар биёбони дунё сайругашт мекунем, баъзан ин ба мо ҷалбкунанда менамояд, вале бояд дар ёд дошта бошем, ки хатари ба васваса ғалтидан вуҷуд дорад. Ҳар вақте ки мо бо тимсолҳои дунёвӣ, ки барои чашм, гӯш ё ақл фирефтакунанда мебошанд, вомехӯрем, мо, шаҳрвандони замини ваъдашуда, дуо гуфтанро бояд аз хотир набарорем: „Худованд, он вақте ки ман дар ғуломӣ будам, ба ман ин хел чизҳо маъқул буданд, вале ҳоло ман барои онҳо дар Масеҳ мурдаам. Маро дар оромӣ ва ҳаёти эҳёшуда нигоҳ дор“. Кори мо пурсидан ва боварӣ кардан аст.

			Замини ваъдашуда — ҷои беамал нест, балки ҷои ҷанг аст. Маҳз дар ҳамон ҷо шумо метавонед бишнавед, ки Худо мегӯяд: „Ман ба ҷои ту ҷанг мекунам“. Шуморо хатарҳо, васвасаҳо, душвориҳо, муқобилатҳо метавонанд иҳота кунанд, вале рӯҳи шумо метавонад дар оромии пур аз қувват ва муҳаббати Худо сокин бошад. Оё шумо паноҳгоҳро интихоб мекунед, ба ҷои он ки бо як по дар биёбони дунё, бо пои дигар дар Урдун истед. Агар шумо ин хел қарор мекунед, ин таърифи хубтарин барои ин китоб мешавад.

		

	
		
			5.Хатарҳои майдони муҳориба

			Агар шумо бо роҳи шогирдӣ рафтанӣ бошед ва ба ҳеҷ чиз нигоҳ накарда, қарори аз паси Масеҳ рафтанро қабул кардед, ба убури монеаҳо, нокомиҳо ва афтиданҳо тайёр бошед, зеро комилан равшан аст, ки ин роҳ ҳамвор нест.

			Худо ба воситаи Китоби Муқаддас он хатарҳоеро нишон медиҳад, ки шогирдон метавонанд бо онҳо дар ҳаёти пурарзиши масеҳиёна вохӯранд.

			„Ман намехоҳам, эй бародарон, ки шумо бехабар бошед аз он ки падарони мо ҳама дар зери абр буданд, ва ҳама аз баҳр убур карданд; ва ҳама дар абр ва дар баҳр ба Мусо таъмид ёфтаанд; ва ҳама айни як ғизои рӯҳониро мехӯрданд; ва ҳама айни як нӯшокии рӯҳониро менӯшиданд, зеро аз сахраи рӯҳоние менӯшиданд, ки аз ақибашон меомад; ва он сахра Масеҳ буд. Лекин бар аксари онҳо ҳусни таваҷҷӯҳи Худо набуд; зеро ки онҳо дар биёбон ба ҳалокат расиданд. Ва инҳо барои мо тимсоле буданд, то ки мо бадиро орзу накунем, чунон ки онҳо орзу мекарданд. Ҳамчунин монанди баъзеи онҳо бутпараст набошед, чунон ки навишта шудааст: „Қавм ба хӯрдану нӯшидан нишастанд, ва барои рақсу бозӣ бархостанд“. Зинокорӣ накунем, чунон ки баъзеи онҳо зинокорӣ карданд, ва дар як рӯз бисту се ҳазор нафарашон нобуд шуданд. Масеҳро наозмоем, чунон ки баъзеи онҳо озмуданд ва аз неши морҳо ба ҳалокат расиданд. Шиква накунед, чунон ки баъзеи онҳо шиква карданд ва аз дасти қиркунанда нобуд шуданд. Ҳамаи ин ба онҳо чун тимсоле рӯй дод, ва барои тарбияти мо навишта шуд, ки охирзамон насиби мо гардидааст. Бинобар ин ҳар кӣ гумон мекунад, ки рост истодааст, эҳтиёт кунад, ки наафтад. Озмоише ки ба сари шумо омадааст, ҷуз озмоиши оддии инсонӣ чизи дигаре нест; ва Худо амин аст, ва Ӯ намегузорад, ки шумо берун аз қуввати худ озмуда шавед, балки дар баробари озмоиш сабукӣ ҳам медиҳад, то ки шумо тоб оварда тавонед“ (1 Қӯринтиён 10:1–13).

			Ба назар гиред, ки Павлус дар ин ҷо нишон медиҳад, ки чӣ хел намудҳои бадӣ ва хатарҳо метавонанд ба масеҳиён вохӯранд. Халқи Исроил шоҳиди қуввати Худо гардид, ки ба Мусо дода шуда буд, ва қисми худро дар баракати Худо дошт — „ва ҳама айни ҳамон як нӯшокии рӯҳониро менӯшиданд“ — ва ба ин нигоҳ накарда дар имтиҳоноти душвор на ҳамчун Мусо амал мекарданд, ки танҳо худаш то мақсади гузошташуда омада расид. Масеҳӣ „Миср“-ро, ки дунё аст, тарк мекунад ва аз баҳри Сурх мегузарад — наҷот меёбад. Ӯ дар бораи озодии худ суруд хонданро сар мекунад, чӣ хеле ки исроилиёне ки зери об мондани душманони худро диданд, лекин аз он ки онҳоро дар пеш чӣ интизор аст, ҳатто пай намебурданд.

			Симеон Столпник, ки сӣ солро болои симчӯб гузаронд, ҳатто дар он ҷо ҳам аз васваса холӣ набуд. Шумо метавонед худро аз ҷамъият дур гиред, лекин аз низоъҳо гурехта намешавад. Чаро? Барои он ки душман дар даруни мо аст. Исроилиён аз баҳодурони Канъон гурехтанд, лекин дар биёбон мағлубият аз паси мағлубиятро аз сар гузарониданд. Аз тамоми қавм танҳо Еҳушаъ ибни Нун ва Колеб зинда монданд, чунки ба Худо бовар карданд.

			Онҳо барои мо намунаи онанд, ки худро ба Худо чӣ хел аз таҳти дил, пурра тақдим кардан даркор аст. Онҳо ба якдигар монанд набуданд, лекин дилҳои онҳо як хел ба Худованд дода шуда буданд. Мисол, Колеб гуфт: „Ба яқин мо баромада, онро ба тасарруфи худ хоҳем даровард, зеро ки метавонем бар онҳо ғолб оем“ (Ададҳо 12:30). Ӯро дар худбоварӣ айбдор кардан мумкин аст, лекин Худо хоҳиши дили ӯро дуруст мефаҳмид. Еҳушаъ ибни Нун иродаи Худоро меҷуст: „Агар Худованд ба мо таваҷҷӯҳ кунад, моро ба ин замин оварда, онро ба мо хоҳад дод“ (Ададҳо 14:8).

			Аҷоиб аст, ки бо вуҷуди гуногун буданашон, онҳо ҳар ду ба Худо содиқ буданд ва ҳар ду ба замини ваъдашуда даромаданд ва дар он ҷо соҳиби баракати бисёр шуданд. Онҳо нисбати якдигар шубҳа намекарданд. Мо ҳам бояд чунин рафтор кунем. Масеҳии ҷавоне ки фикри худро дуруст баён карда наметавонад ва таълимоти хуб надорад, метавонад боварии бисёртар ба Масеҳ дошта бошад, нисбати масеҳии пухта расида, ки ҳаёти ҷо ба ҷо мондаи масеҳӣ дорад. Сирри расидани Еҳушаъ ва Колеб ба замини ваъдашуда — қатъӣ ва аз таҳти дил бовар кардан ба ваъдаи Худо аст.

			Ман боварӣ дорам, ки Канъон — рамзи зиндагии масеҳӣ аст, ки соҳиби ғалаба гаштааст. Наҷоти Худо моро аз Урдун гузаронд, лекин бисёрии мо ҳоло дар сарҳади замини ваъдашуда азоб кашида истодаем. Мо бо гардани шах бовар кардан намехоҳем, ки баромадани мо ба қулла моро ба гирифтани мерос меоварад ва бинобар ин дар пушти сангҳо руст шуданро давом медиҳем.

			Баъди гузаштан аз Урдун мо набояд бозистем. Роҳро давом додан даркор, зеро агарчи бояд аз муҳориба, имтиҳон ва мағлубият гузарем, дар замини ваъдашуда моро ғалаба, хурсандӣ ва қувват интизоранд. Мо ба шарофати шогирдии ҳақиқӣ бисёртар дар бораи пуррагӣ ва қудрати Худо мефаҳмем, ба дуоҳои худ ҷавобҳои аҷоиб мегирем ва ҳис мекунем, ки чӣ хел Худо ба мо наздик аст. Бо вуҷуди ин шумо ҳайрон мешавед, ки муҳориба чунон шадид буда метавонад, ки баъзан то беқувватии пурра мерасонад. Ин боз як бор исбот мекунад, ки бо гуноҳ то ҳадди марг ҷангидан лозим аст.

			Дарк кардани он ки шумо ҳама вақт дар муҳориба иштирок доред, манбаи қувват ва тасаллӣ шуда метавонад. Дар лаҳзаҳои душвор, вақте ки тирҳои шайтон ба мо мерасанд, мо мефаҳмем, ки ин ҳам як қисми нақшаи Худо дар зиндагии мост. Мо бо занам на як бор ба боварии комил омадем, ки дар чунин лаҳзаҳо дар зиндагии мо мӯъҷизаҳо ба амал меоянд. Вақте ки дӯстон дар ин ё он ҳолат ба якдигар маслиҳат медиҳанд, танҳо мегӯянд: „Барои он ки волидайни мо чунин рафтор мекарданд!“ Лекин мо ба зону истода мегӯем: „Ҳа, Худованд, ин ҳама дуруст менамояд,… лекин барои вақти осоиштагӣ, мо бошад ҳозир худро дар муҳориба ҳис мекунем!“

			Дар бораи ду ҷанге ки дар ин аср рӯй доданд, мулоҳиза карда, бисёр чизҳоро фаҳмидан мумкин аст. Дар бораи душвориҳое ки ҷавонмардон аз он мегузаранд ва изтиробҳои зану фарзандони онҳо фикр кунед. Ба мо шарафи дар тарафи Худованди ҷалол, Наҷотдиҳандаи ҳаёти мо ҷанг кардан муяссар гаштааст. Магар қурбоние ки мо оварда наметавонем, ҳаст? Нисбати коре ки Масеҳ барои мо кардааст, хизмати мо ҳеҷ аст.

			Бисёриҳо мегӯянд, ки шайтон тирҳои заҳролуди худро ба масеҳиёни номиналӣ (номаш ҳасту худаш нест) сарф намекунад. Таърихи муҳорибаҳо нишон медиҳад, ки нишонҳои асосӣ — сарваронанд. Шайтон ҳам чунин тактика дорад. Вай вақти худро ба онҳое ки худро ба Худо пурра намесупоранд, сарф намекунад, балки сӯи шогирдории фаъол равона мекунад. Вақте ӯ касеро мебинад, ки бо имон ба сӯи Масеҳ меравад, вай якҷоя бо девҳои худ нақшаи ҳуҷумро тайёр мекунад, баъд онҳо якҷоя ҳамла мекунанд. Агар мо мантиқи ҳаракати душманро фаҳмем ва мусаллаҳ бошем, ба ӯ муяссар намешавад, ки моро дар ғафлат монад.

			Мо ба муқобили шайтон камаш аз ду тактика дорем: муқобилат нишон додан ва гурехтан. Лекин ба душман муқобилат нишон доданро бо қуввати Худо мехоҳам ёд гирам. Навиштаҷот мегӯяд, ки аз васваса гурехтан лозим аст (ниг. 2 Тимотиюс 2:22) ва ба онҳо на бо қувваи худ, балки бо қуввати салиби Масеҳ муқобилат нишон додан даркор аст (Яъқуб 4:7). Хуни кафоратдиҳандаи Исои Масеҳ айби моро барои гуноҳҳо нест мекунад, салиб бошад имконияти зери назорат гирифта шудани моро аз тарафи шайтон маҳдуд мекунад. Дар ин ҷо зиндагии бо Масеҳ мехкӯбкардашуда он вақт иҷро мешавад, ки шогирд қапқонҳои бо ниқоб пӯшидашударо шинохта, аз онҳо гурезад.

			Аввалини онҳо — мағрурист. Каломи Худо мегӯяд: „Моқабли шикоят ғурур аст ва моқабли нобарорӣ — ҳавобаландӣ“ (Масалҳо 16:18). Мо бояд Худоро илтимос кунем, ки дилҳои моро имтиҳон кунад ва ин хатари нафисро, ки дар ҳамаи замонаҳо ҳаёти масеҳиёнро мешикаст, решакан кунад. Ман бо ҷавононе ки худро ба хизмат бадрашкона бахшида аз рӯҳ пур буданд, вомехӯрдам, ки Худо ба воситаи онҳо амал мекард, лекин аз сабаби мағрурӣ онҳо ба одамони бемева ва беамал табдил меёфтанд. Онҳо ба дуоҳои худ ҷавоб мегирифтанд, ва ба он ки дуоҳои онҳо то пеши Худо мераванд, боварӣ ҳосил мекарданд. Онҳо медиданд, ки Худо ба воситаи онҳо одамонро наҷот медиҳад. Ба онҳо мегуфтанд, ки онҳо дар фалон намуди хизмат қобилият доранд. Ва дар охир мағрурии рӯҳонӣ онҳоро шикаст дод.

			Яке аз аломатҳои пухтагии рӯҳонӣ — аз таъриф об нашудан аст. Ин хел одам таърифро бе ҳавас қабул мекунад, зеро медонад, ки ин таъриф ба кӣ дахл дорад.

			Одами нопухта вақти таърифро шинидан ба он мечаспад. Агар ба ӯ мегӯянд, ки ӯ дар ягон соҳа заиф аст, ӯ одамеро ба ёд меорад, ки баръакси инро гуфта буд. Масеҳие ки решаи чуқур дорад, таърифро бо эҳтиёт ва танқидро бо диққат гӯш мекунад. Агар шумо дар хизмат муваффақиятнок бошед, бохабар бошед, ки ба мағрурӣ дучор нашавед, вақте ки дучор мешавед, тез тавба кунед.

			Чунин намуди мағрурӣ мавҷуд аст: худро баланд бардошта дигаронро паст задан. Мо бояд масеҳиёнеро танқид накунем, ки чунин муваффақиятҳоеро, ки мо дорем, надоранд. Агар мо муваффақият дошта бошем, бояд донем, ки ин аз мо нест ва мо онро аз Худо қабул кардаем. Ин ба ман ёрӣ медиҳад, ки фаҳмам — баъди чил сол ман чӣ хел мешавам: ман чунин пурқувват мавъиза мекунам ва Рӯҳи Муқаддасро бо диққат гӯш мекунам? Ман намедонам. Барои ҳамин дар вақти дигаронро муҳокима кардан бояд эҳтиёт шавед.

			Касе диққати маро ба он ҷалб кард, ки вақте мо камбудии дигаронро муҳокима мекунем, метавонем надонем, ки ин ҷароҳатҳое ҳастанд, ки дар хизмати бовафо ба Масеҳ ба онҳо расонида шудааст ва онҳо зиёдтар дар муҳорибаҳо иштирок кардаанд, лекин аз ҷароҳатҳо гурехта натавонистанд.

			Шояд, баъзе имондорони пир ба мо аз замона ақибмонда ва нисбати хизмат берашк менамоянд. Масеҳиёни ҷавон бояд нисбати калонсолон тоқат дошта бошанд, ҳамчунин ҷавонон ҳам ба нармдилӣ мӯҳтоҷанд. Худо мехоҳад, ки ҳамаи мо дарк кунем, ки бе баракати Ӯ мо ҳеҷ ҳастем.

			Хатари дигар — танқид мебошад. Ин чунин нигоҳ аст, ки дар ҳама чиз фақат бадиро мебинад. Психологҳо бовар мекунонанд, ки мо он чизҳоеро танқид мекунем, ки дар зиндагии худамон соз намегиранд. Инро проексия меноманд. Бисёрии масеҳиён инро беихтиёрона мекунанд.

			Вақте ки ман ин принсипро дар ҳаёти худ тадқиқ карданӣ будам, тарсидам. Магар он хусусиятҳои бад, ки ман дар одамон медидам, акси камбудӣ ва одатҳои ман буданд? Ман дар ахлоқи дигарон бисёр камбудӣ меёфтам. Якум одам ба ман рӯякӣ менамуд, дигаре фикраш дигару суханаш дигар буд, сеюмӣ вақти худро истифода бурда наметавонист. Мумкин ман ғайр аз камбудӣ боз бисёр сифатҳои хуб ҳам дошта бошам? Агар ҳамин хел ҳам ҳаст, ин муқоиса маро он қадар тасаллӣ намебахшид.

			Дар Нома ба Филиппиён Павлус масеҳиёнро ёд медиҳад, ки фикри мусбат дошта бошанд: „Хуллас, эй бародарон, ҳар он чи рост аст, ва ҳалол аст, ва боинсоф аст, ва пок аст, ва хушоянд аст, ва шоёни таҳсин аст, ва ҳар эҳсон ва ҳамде ки бошад, — дар бораи онҳо фикр кунед“ (Филиппиён 4:8).

			Ман фикр мекунам, ки ин суханҳо қисми инқилобе дар зиндагии одамоне ҳастанд, ки Масеҳ ба амал овард. Ин инқилоб шикоятро ба фикри солим табдил медиҳад. Вай аз пеши беақлӣ ва гуноҳҳои одамӣ гузашта, нур ва муҳаббатро аз тарафи Худо нишон медиҳад.

			Боре дар Стокголм ман аз поезд дер мондам. Ин аз он сабаб ба амал омад, ки ташкилотчии сафар дар рӯйхати поездҳо саҳве кард. Вақте ки ман аз паси вагонҳои дуршудаистода менигаристам, аз сабаби дер монданам ба ғазаб омадам: „Барои чӣ одамоне ки як умр дар Стокголм зиндагӣ мекунанд, ба рӯйхати поездҳояшон сарфаҳм рафта наметавонанд!“ — мегуфтам. Ман бояд пагоҳирӯзӣ ба Гётенбург барои дидани киштие мерафтам, ки мо барои башорати Хушхабар дар сар то сари ҷаҳон хариданӣ будем.

			Ман аз вокзал норозиёна мерафтам, лекин Худованд ба ман фикри оддие фиристод (ниг. Румиён 8:28). Бисёриҳо ин оятро асо барои ланг меноманд, ман он вақт худро ланг ҳис мекардам, чунки ҳиссиёт ва фикрҳои ба ҷӯш омадаи худро ба тартиб оварда наметавонистам. Ва ман қарор додам, ки ба суханҳои ин оят таваккал мекунам: „Дар баробари ин мо медонем, ки ба дӯстдорони Худо, ки мувофиқи пешбинии Ӯ даъват шудаанд, ҳама чиз бар нафъашон ёрдам медиҳад“, ва аз рӯи имон Худовандро барои ба поезд дер кардан раҳмат гуфтам.

			Он шаб поезде ки ман ба он савор шуда натавонистам, ба фалокат дучор шуд. Ман инро фаҳмонда наметавонам, лекин ман одат кардам, ки тез ба хулосаи он наоям, ки кори иҷрошуда натиҷаи саҳв аст. Мо метавонем хато кунем, вале Худои мо ҳеҷ гоҳ. Ҳама чизро пешакӣ дониста, тоқати зиёде дошта, ӯ дар болои ислоҳ кардани хатоҳои мо кор мекунад.

			Китоби Муқаддас мегӯяд, ки Худо ба мо бойигарии Рӯҳи Муқаддасро додааст ва онро ба даруни мо, ҳамчун ба контейнер, гузаштааст. Дар вақти хизмат ба Худо мо бисёр вақт масъалаҳои дар пешамон гузошташударо ҳал карда наметавонем. Бисёр вақт ман Худоро илтимос мекунам, ки мӯъҷизаи ҳақиқати Худро бо шахсияти пӯсидаи ман бичаспонад. Лекин Худо метавонад чизи заиф ва назарногирро қисми абадият кунад.

			Агар ба ҳама чиз монанди Худо назар кунем, чизи сазовори танқид ва бадро намеёбем. Агар мо дарк кунем, ки роҳбарони мо низ монанди мо шогирдони Масеҳанд, метавонем назари худро ба Худо равона кунем ва аз танқид озод шавем.

			Боз як хатар дар зиндагии масеҳӣ — одат кардан ба амали рӯҳӣ. Вақте ки мо амали қуввати Худоро, ҷавобҳо ба дуоҳо ва тағйиротҳои аҷоибро дар ҳаёти одамон мебинем, дили мо нисбати қабули ин мӯъҷизаҳо метавонад сахт шавад.

			Гурӯҳи „Ваъда ба ҷаҳон“, ки дар Белгия кор мекарданд, барои дуо ҷамъ шуданд. Чанд одам монданд, ко то соати 3-и шаб дуо гӯянд. Душвориро аз боиси камбудии маблағ мо ҳамчун майдонталабӣ бар имони худ қабул кардем. Вақте ки мо ба хона мерафтем, ҳис мекардем, ки ҷавоби Худо наздик аст. Пагоҳии рӯзи оянда ман ба офиси марказӣ аз рӯи як кори худ бояд занг мезадам. Дар охири суханронӣ ба ман гуфтанд, ки касе барои дастгирии кор дар Белгия шаш ҳазор доллар садақа кард. Пул рӯзи дигар баъди дуо омада расид, ин маънои онро дошт, ки касе аз масофаи ҳазорҳо мил дур онро ба мо барвақттар фиристодааст. Мо ба ин хел ҳолатҳо дар давоми даҳ сол вохӯрдем ва Худоро барои ҷавоб ба дуоҳо мадҳ мекардем. Валекин хатаре вуҷуд дорад, ки мо ба мӯъҷизаҳои Худо монанди як чизи муқаррарӣ, ҳаррӯза, нигоҳ карданро сар мекунем ва роҳҳои аҷоиби ошкоршавии муҳаббати Худоро намебинем.

			Китоби Муқаддас мегӯяд, ки фариштаҳо, ҳатто барои як ҷони тавбакарда хурсанд мешаванд, аммо мо танҳо он вақт хурсанд шуда метавонем, ки ҳисоби ҷонҳо аз бист кам набошад. Вақте ки ман дар мактаби библиявӣ мехондам, имконияти зиёд доштам. Вақти муносибат бо одамон ман дар ёфтани Масеҳ ба онҳо ёрӣ мерасондам. Ва ҳар дафъа бо хурсандӣ ва ҳаяҷон ман ба хонаи ягон дӯстам меомадам ва мегуфтам: „Ҳамаро мон, бародар, биё дуо мегӯем ва Худовандро ҷалол медиҳем!“ Баъд аз ягон ҳафта дигар ҷӯраи ман ба наздам омад ва гуфт: „Ҷалол ба Худо, Ҷорҷ! Ҷавоне аз кӯчаи ҳамсоя масеҳӣ шуд“. Он вақт дуои ман ин хел буд: „Шукр ба Худо, омин“, ва боз ба корҳои худ машғул шудам. Бигузор Худо моро барои густохиамон нисбати Рӯҳ бахшад, ки мо бисёртар ба ғалабаи худамон хурсанд мешавем, нисбати ғалабаи дӯстонамон.

			Ин хел густохӣ метавонад дилҳои одамонро дар маҷлиси Худо шиканад. Баъзан мо дар паси мизи Худованд вомехӯрдем, барои он ки марги Ӯро ба ёд биёрем. Дар ин ҷо мо чунин шодиро намебинем, ки ҳангоми аз гуруснагӣ хӯрдани тухм ё ветчина дидан мумкин аст. Исроилиён дар биёбон мӯъҷизаҳои Худоро ҳамчун як чизи муқаррарӣ қабул мекарданд: онҳо ба манн одат карданд ва гӯшт хостанд. Худо ба онҳо он чизи мехостагиашонро дод, лекин дар ҷонҳои онҳо афтодарӯҳӣ пайдо шуд. Худи ҳамин чиз метавонад бо мо ҳам рӯй диҳад.

			Дигар хатар дар ҳаёти масеҳиён ин парҳезгорӣ (аскетизм) аст. Агар мо ба худ душворӣ меҷӯем, то ки шӯҳрат пайдо кунем, мо барои Масеҳ азоб намекашем. Як ҷавони масеҳӣ ба хонаи масеҳиён омад. Соҳибхоназан бо кӯшиши зиёд ба ӯ бистар барои хоб тайёр кард. Ҷавон ба таври қатъӣ гуфт, ки кайҳо боз дар рӯи кат хоб намеравад. Ӯ фаромӯш кард ё ин ки ҳеҷ вақт намедонист, ки Павлус мегуфт, ки дар камбудӣ ва фаровонӣ зиндагӣ карда тавонистан лозим аст. Мувозинатро байни ин ду категория нигоҳ доштан душвор, лекин мумкин мебошад, агар мо бо муҳаббат амал кунем ва мақсади мо Масеҳ бошад.

			Парҳезгорӣ душвории ҷиддӣ ҳисоб намеёбад, агар онро бо фалокати дигари ҳозиразамон, кофтани зиндагии осон, муқоиса кунем. Ин яке аз хатарҳои марговар барои масеҳиёне аст, ки дар зиндагӣ ва амалиёташон ба ҳеҷ кас ҳисобот намедиҳанд. Интизом барои мо фоиданок аст, танбалӣ бошад — гуноҳи калон. Яке аз сабабҳои ба калисо нарасидани сарбозони қаторӣ дар он аст, ки хоҳишмандони аз таҳти дил ва кӯшиши зиёд хизмат кардан нестанд. Одамоне ки дар таҳти сарварии Наҳемё буданд, аз ӯҳдаи супориши худ барои он баромаданд, ки дар бораи он фикр мекарданд. Вақте ки фишори ӯҳдадорӣ суст мешавад, танбалӣ ба бисёр масеҳиён халал мерасонад.

			Боз як хатар ҳаст — ихтисоси худро гум кардан. Вақте ки Худо ба воситаи шумо ягон чизи калон кардан мехоҳад, шайтон меояд ва мехоҳад ба воситаи ягон камбудиятон шуморо ба ҷанҷол оварда расонад. Башоратдиҳанда Алан Редпат мегӯяд, ки шоҳ Довуд пеш аз гуноҳ кардан бо Батшобаъ гуноҳи дигаре карда буд — аз иштирок дар муҳориба худро дур гирифта буд. Вақте ки қӯшунҳои ӯ ҷанг мекарданд, ӯ ҷисман ва рӯҳан дам мегирифт ва аз васваса, ки ҳамчун тӯфон омад ва ӯро ба ҳавас, баъд ба ҳукми Худо гирифтор кард, худро муҳофизат карда натавонист.

			Инак, аз даъвати Худо дур будан, бо Худованд Исои Масеҳ муносибатро гум кардан, нисбати худ саҳлгирона амал кардан, дигаронро ҳавобаландона танқид кардан — маънои имконият додан ба шайтон аст, ба рӯҳи мо даромада гуноҳро афрӯзад, ки Худо ва зиндагии масеҳии маро шарманда месозад. Гарчанде ки гуноҳ бахшида мешавад, оқибати он метавонад солҳо ба паҳнкунии Инҷил халал расонад.

			Хатарҳо имондоронро дар замини ваъдашуда ҳанӯз иҳота мекунанд, инро бояд фаромӯш накунем. Чунин огоҳиро дар ёд доред: „Бинобар ин ҳар кӣ гумон мекунад, ки рост истодааст, эҳтиёт кунад, ки наафтад“ (1 Қӯринтиён 10:12). Муҳофизати Худо дар байни ҳамаи хатарҳо бо мост. „Озмоише ки ба сари шумо омадааст, ҷуз озмоиши оддии инсонӣ чизи дигаре нест; ва Худо амин аст, ва Ӯ намегузорад, ки шумо берун аз қуввати худ озмуда шавед, балки дар баробари озмоиш сабукӣ ҳам медиҳад, то ки шумо тоб оварда тавонед“ (1 Қӯринтиён 10:13). Ин роҳро интихоб кун ва баракати Худо ба ту ғалаба меорад.

		

	
		
			6.Муҳаббати ғалабакунанда

			Дар Инҷили Юҳанно Исо меггӯяд: „Ба шумо ҳукми тозае медиҳам, ки якдигарро дӯст доред; чунон ки Ман шуморо дӯст доштам, шумо низ якдигарро дӯст доред. Аз рӯи ҳамин ҳама хоҳанд донист, ки шогирдони Ман ҳастед, агар якдигарро дӯст доред“ (Юҳанно 13:34– 35). Ин намунаи масеҳият ва ҳаракати инқилобӣ аст, ки бо Исои Масеҳ сар шуда буд. Баъзеи масеҳиён ин оятҳоро нодуруст мефаҳманд. Онҳо фикр мекунанд, ки мумкин дар он ҷо навишта шуда бошад: „бо ин ҳама мефаҳмед, ки шумо шогирдони Ман ҳастед, агар шумо молу мулк надоред“ ё ки „агар шумо Китоби Муқаддасро бо худ гирифта мегардед ва мехонед“ ё ки „шумо таълимоти солим дошта бошед“ ё ки „шумо аз кӯҳу баҳрҳо барои овардани ҷонҳо ба назди Масеҳ гузашта бошед“ ва ғайра.

			Лекин Исо чунин нагуфтааст. Ягона аломате ки дунё аз рӯи он мефаҳмад, ки мо шогирдони Ӯ ҳастем — муҳаббат нисбати якдигар аст. Мо пайравони ягон хел таълимот ё муассисае нестем, балки пайравони Исои пурмуҳаббат ҳастем! Ин муҳаббат ба он оварда расонд, ки Ӯ барои мо ҳаёти Худро дод ва ба пайравони Худ низ чунин муҳаббатро васият кард.

			Одамон баъзан маро мепурсанд: „Шумо муҳаббати Худоро чӣ хел мефаҳмед?“ Ман ҷавобро аз Юҳанно ёфтам, ки менависад: „Мо муҳаббатро аз он донистем, ки Ӯ ҷони Худро барои мо фидо кард“ ва давом медиҳад: „мо ҳам бояд ҷонҳои худро барои бародарон фидо кунем“ (1 Юҳанно 3:16). Ин аст муҳаббати зиёдтарин. Исо мегӯяд: „Касе муҳаббати бузургтар аз ин надорад, ки ҷони худро барои дӯстони худ фидо кунад“ (Юҳанно 15:13).

			Муҳаббат моҳияти шогирдӣ аст. Вай шогирдро ҳамчун девор иҳота мекунад, ҳамчун бом муҳофизат мекунад, ҳамчун замин нигоҳ медорад. Китоби Муқаддас мегӯяд, ки агар ман ба забонҳои одамон ва фариштагон сухан ронам, ҳамаи ҳикматро дошта бошам, қурбониҳои зиёд биёрам, ҷисми худро барои сӯхтан диҳам, аз тамоми мулки худ даст кашам, ман ҳеҷ ҳастам, чунки инро аз рӯи муҳаббат намекунам (ниг. 1 Қӯринтиён 13).

			Бисёрии мо бояд иқрор шавем, ки дар бораи чӣ хел дӯст доштани одамон бисёр кам медонем. Мо медонем, ки бисёр вақт барои фоидае дӯст доштаем. Муҳаббати Худо беғараз аст. Ӯ ҳамаро дӯст медорад: зебо, нафратангез, бой, камбағал ба Ӯ фарқ надорад.

			Магар ин хел дӯст доштан мумкин аст? Магар ин ягон натиҷа мебиёрад? Магар чизе комилан дигаргун мешавад, агар ман худро барои дигарон диҳам, ҳамчун тухми ба замин ғалтида мурам, то ки чизи наве сабзад, худамро рад кунам, салибро гирифта аз паси Исо равам? Ва агар ман чунин амал намекунам, чӣ иваз мешавад? Ё ин ки ҳамчун мутаассиби кӯр худамро аз як кори нек ба дигаре занам ва тарси онро дошта бошам, ки мирони ин дунё маро ба хок яксон кунанд? (ниг. Юҳанно 12:24).

			Муҳаббати ҳақиқӣ имконпазир аст ва онро дар амал ифода кардан мумкин аст. Вай худ аз худ намеояд ва аз қарори худро ба муҳаббат бахшидан пайдо намешавад. Муҳаббати ҳақиқӣ аз Худо меояд, ки Худаш муҳаббат аст, ва дар мактаби душвори зиндагӣ дар тӯли солҳои зиёд ташаккул меёбад. Вай он вақт зиёд мешавад, ки мо ӯро қабул кунем ва ба дигарон диҳем. Мо инро на ҳама вақт карда метавонем, баъзан бӯҳрони қабулкунии муҳаббати Худо меояд, аммо вақте ки мо қабул мекунем ва ба дигарон намедиҳем, он вақт зиндагии мо монанди пучаки муолиҷанашаванда мешавад.

			Китоби Муқаддас моро ёд медиҳад, ки муҳаббатро чӣ хел қабул кунем ва муҳаббати Худо дар мо афзояд. Ин вақт фикре меояд, ки муҳаббат — меваи рӯҳ аст (ниг. Ғалотиён 5:22), азбаски дар ҳар як масеҳӣ Рӯҳ зиндагӣ мекунад, ҳар кас чунин муҳаббатро дода метавонад. Дар Эфсӯсиён 5:18 дар бораи Рӯҳи Муқаддас чунин гуфта мешавад: „Ва масти шароб нашавед… балки аз Рӯҳ пур шавед“. Пуршавӣ ба барзиёдие оварда мерасонад, ки ба дигар одамон дода мешавад.

			Меваҳои пур шудан аз Рӯҳи Муқаддас чӣ аст? Хурсандӣ, рӯҳбаландӣ, дастгирӣ, ки ба дигар масеҳиён тақсим карда шудаанд: „…якдигарро бо таронаҳои Забур, мадҳияҳо ва сурудҳои рӯҳонӣ таълим диҳед“ (Қӯлассиён 3:16), ва инчунин муносибат бо Худо, „дар дилҳои худ ба Худованд бисароед ва ҳама вақт барои ҳама чиз шукр гӯед“ (Эфсӯсиён 5:15, 20). Ин аломатҳо бо муҳаббате ки Рӯҳи Муқаддас ато мекунад, ҳамроҳ меоянд.

			Навиштаҷот мегӯяд, ки ин муҳаббатро дуо ҳам афзун месозад. Ҳавворӣ Павлус таълим медиҳад: „Бинобар ин зону мезанам дар назди Падар, Худованди мо Исои Масеҳ… ки шумо бо Рӯҳи Ӯ дар одами ботин қавӣ ва мустаҳкам шавед… муҳаббати Масеҳ, ки аз идрок болотар аст, то ки бо тамоми пуррагии Худо пур шавед“ (Эфсӯсиён 3:  14, 16, 19).

			Вақте Худо одамеро баракат медиҳад, ки шумо барои ӯ дуо мегӯед, Ӯ дар дили шумо низ дигаргунӣ ба вуҷуд меорад. Мо қисман дар камбудиҳои дигарон ҷавобгар ҳастем, ғайр аз ин онҳо баъзан ёрӣ медиҳанд, ки камбудиҳои худамонро бинем. Агар ман рӯҳан чизеро ҳис мекунам, ки дигарон намебинанд, ман метавонам дуо гӯям ва шароитро тағйир диҳам. Биёед ҷиддӣ барои онҳое дуо мегӯем, ки онҳоро намефаҳмем ва дӯст намедорем ва Худо дигаргунӣ ба амал меорад. Дар Навиштаҷот нисбати ин бисёр мисолҳо ҳастанд, ва Худованд моро даъват мекунад, ки барои ҳама, ҳатто душманон, дуо гӯем.

			Боз як қадами фоидаовар барои афзудани муҳаббат — дуо гуфтан бо касе, ки муносибат бо вай на он қадар хуб аст. Ба мухолифати байни якдигар нигоҳ накарда, мавзӯеро ёбед, ки шуморо муттаҳид мекунад ва барои он дуо гӯед. Ин хел кӯшиш ба мукофоти зерин оварада мерасонад: дӯстӣ ва муҳаббати афзуншаванда. Муҳаббати Худо дар одамон чизи аз ҳама хубро мебинад ва ба айбдоркунӣ ва овозаҳо аҳамият намедиҳад. Муҳаббат ҳамдардӣ ва ёрмандӣ мекунад. Ҳар яки мо душвориҳои худро дорем, ки ба зиндагиамон халал мерасонанд: саломатии бад ё ки ирсият метавонанд нисбати мо қудрат дошта бошанд. Дуои якҷоя сӯи ҳикмати Худо ва муҳаббат нисбати якдигар роҳ мекушояд.

			Имон ба тавоноии Худо ба мо имконият медиҳад, ки қатъӣ ва ором бошем ва донем, ки Худо ба ҳама чиз дар замин сардорӣ мекунад. Баъзан шайтон ба таври таҳдидкунанда наздик аст, лекин аз Худо, ки қудрат бар зиндагии мо дорад, бисёр заиф аст. Ва гарчанде ки шайтон ба пеш ҳаракат мекунад, ӯ масеҳиеро, ки ба Худо боварӣ дорад, мағлуб карда наметавонад. Имондор метавонад гӯяд: „Худованд ин ҷост!“ ва аз Худо дар мавриди душвор ёрдам интизор шавад. Дар Нома ба Филиппиён гуфта мешавад, ки Худо кори Худро дар мо сар кардааст, ва онро ба анҷом хоҳад расонд (ниг. Филиппиён 1:6).

			Муҳаббат он вақт афзун мешавад, ки мо нисбати беҳбудии одамони атрофамон шавқманд бошем. Ин ҳам аз суханҳо ҳам аз рӯи корҳо маълум мешавад.

			Диққати самимӣ дилбастагие пайдо мекунад ва моро қисми зиндагии дигарон месозад. Агар бо касе шумо аз рӯи феъли ӯ муносибати худ надоред, кӯшиш кунед, ки дар мавзӯъҳои умумӣ сухан ронед ва дар ӯ чизеро ёбед, ки сазовори таъриф аст. Шумо мебинед, ки аз сабаби шавқмандии шумо муҳаббат меафзояд ва шумо муҳаббати ҷавобиро низ гирифта метавонед.

			Ба баъзеи моён нисбати дигарон ҳазл кардан бисёр осон аст: аз рӯи намуди гӯши онҳо, тарзи либоспӯшӣ ё ин ки рафторҳои аҷиб. Лекин шӯхӣ он вақт хуб аст, ки касеро намеранҷонад. Эми Кармайкл гуфтааст:

			„Агар аз шӯхӣ хурсанд шудани ман аз ҳисоби ранҷонидани касе аст, агар ман одамеро дар суханҳо ё дар фикрам писанд накунам, ман ҳеҷ чизро дар бораи муҳаббати Ҷолҷолто намедонам. Агар ман онҳоеро паст мезанам, ки ба хизмати онҳо даъват шудаам; дар бораи камбудиҳои онҳо гӯям ва ба онҳо тарафҳои пурқуввати худамро нишон диҳам; агар ман Навиштаҷотро фаромӯш карда, аз дигарон худамро баланд созам: „Зеро кист, ки туро бартарӣ додааст? Ва чӣ чизе дорӣ, ки нагирифта бошӣ?“ (1 Қӯринтиён 4:7), яъне ман дар бораи муҳаббати Ҷолҷолто чизе намедонам“.

			Дигар чизе ки муҳаббатро дар мо бедор мекунад, ғамхорӣ нисбати дигарон аст. Ин ҳикоят дар бораи зан ва шавҳарест, ки издивоҷи онҳо дар ҳудуди охирин буд. Шавҳар одати шикоят карданро дошт ва ғайр аз ин ҳама вақт рӯзи таваллуди занашро аз хотир мебаровард. Зан рӯз аз рӯз ғамгинтар мешуд. Рӯзе шавҳар бе ягон асос хост ба занаш гул тӯҳфа кунад. Ин он қадар ғайритабиӣ буд, ки вақте ки ӯ гулро дод, занаш ба додгӯӣ даромад: „Чӣ хел рӯзи бад! Ман аз бачаҳо монда шудам, мошини ҷомашӯӣ шикаст, хӯроки шом бемаза шуд, ба болои ин ту ҳам ба хона маст омадӣ!“ Мухолифати худро ба он дараҷае набиёред, ки тӯҳфаи шуморо ҷиддӣ қабул карда натавонанд. Ҳама вақт ёрӣ диҳед ва нисбати одамон бодиққат бошед, то ки ғамхории худро изҳор кунед.

			Чӣ хел мо баъзан ба суханҳои содда ва фаҳмои Навиштаҷот нобиноӣ мекунем! Исо ба қавми Худ васият дод, ки ба якдигар ёрӣ диҳад: „…он чи ба яке аз ин бародарони хурдтарини Ман кардаед, ба Ман кардаед“ (Матто 25:40). Ин порчаи инқилобии Навиштаҷот аст! Агар мо ба ин ақида имконият диҳем, ки ҳар рӯз ба ақли мо дарояд, зиндагии мо дигаргун мешавад. Худо мегӯяд, ки муносибати мо ба заифон ва мӯҳтоҷон дар бораи муносибати мо нисбати Писари Ӯ шаҳодат медиҳад. Ин моро ба тавба кардан наздик меорад: „…касе ки бародари худро, ки дидааст, дӯст намедорад, чӣ гуна метавонад Худоро, ки надидааст, дӯст бидорад“ (1 Юҳанно 4:20).

			Магар мо қоидаи тиллоиро дар ёд дорем: „Пас, ҳар он чӣ мехоҳед, ки мардум ба шумо кунанд, шумо низ ба онҳо ҳамон тавр кунед; зеро ин аст Таврот ва суҳафи анбиё“ (Матто 7:12). Ин оят ба мо пешниҳод мекунад, ки суханҳо ва амалҳоямонро имтиҳон кунем: магар ман мехоҳам, ки бо ман чунин рафтор кунанд? Ин хел рафтор ғайбат ва танқидро нест мекунад ва моро аз маҳкумияти оянда озод мекунад.

			Китоби Муқаддас мегӯяд, ки агар ба касе мулоҳизаи худро мегӯем, инро бояд дар рӯҳи муҳаббат кунем: „Эй бародарон, агар касе гирифтори хатое шавад, шумо, рӯҳониён (ин на ба ҳама масеҳиён тааллуқ дорад) ӯро дар фурӯтанӣ ислоҳ кунед, ва ҳар кас аз худаш бохабар бошад, ки мабодо ба озмоиш дучор шавад“ (Ғалотиён 6:1). Эми Кармайкл навиштааст: „Агар мо касеро ислоҳ кунем ва дар дил мутаассир нашавем, мо аз муҳаббати Ҷолҷолто бехабарем“. Муҳаббате ки дар Номаҳои Павлус ифода шудааст, хурсандиро аз сабаби бебарории касе инкор мекунад (ниг. 1 Қӯринтиён 13). Муҳаббат ҳеҷ гоҳ чунин оҳанг надорад: „Ман ба ту чӣ гуфтам!“ „Ту бояд маро гӯш мекардӣ“. Ӯ бо гирякунандагон мегиряд ва афтидагонро мебардорад.

			Ба туфайли муҳаббати Худо хафагӣ ва ноомадиҳои мо чунин иваз шуда метавонанд, ки мо қобилияти ёрӣ ё тасаллӣ додани дигаронро пайдо мекунем. Павлус мегӯяд, ки Худованд моро тасаллӣ медиҳад: „Кӣ моро дар ҳар андӯҳи мо тасалло медиҳад, то ки мо андӯҳгинонро дар ҳар андӯҳашон тасалло дода тавонем бо ҳамон тасаллое ки худамон аз Худо меёбем“ (2 Қӯринтиён 1:4). Чӣ хел модари чор фарзанд, ки кӯдаконашро ба осонӣ таваллуд кардааст ва бо фарзандони худ ягон душворӣ надорад, метавонад занеро фаҳмад, ки се кӯдакаш мурда таваллуд шудаанд ва фарзанди ягонаи ӯ маъюб шуд? Зани якум ёрӣ дода наметавонад. Лекин зани дигаре ки аз душвориҳо гузаштааст, ба осонӣ суханҳои тасаллидиҳанда ёфта метавонад.

			Таъна кардан ё панд додани дигар масеҳӣ масъалаи душвор аст ва онро дуруст ба амал овардан лозим аст. Албатта, ба камбудиҳо беаҳамият будан осонтар аст, лекин баъзан муҳаббат бояд ислоҳ кунад. Эми Кармайкл менависад: „Агар ман ҳақиқатро аз тарси вайрон кардани муносибат нагӯям ва барои он ки ин одам нагӯяд, ки: „Ту ҳеҷ чизро намефаҳмӣ!“, ё аз тарси вайрон кардани номи нек, ва агар на хубӣ нисбати одами дигар, балки номи ман ба ман аз ҳама қиматтар аст, ман дар бораи муҳаббати Ҷолҷолто чизеро намедонам“.

			Муҳаббат моро ба амал кардан мебиёрад. Агар ман мебинам, ки кӯдаки хурде сӯи роҳи мошингард медавад, ман дар ҷоям дар фикри он ки „беҳтараш ӯ дар пайраҳа меистод“ намеистам. Ман ба амал кардан сар мекунам, кӯдакро аз роҳ мегирам, то ки ҳаёташро нигоҳ дорам. Китоби Муқаддас мегӯяд, ки мо бояд одамонро аз оташи дӯзах кашида барорем, фикри он ки амали мо метавонад дағал бошад — нодуруст фаҳмидани маънои муҳаббат аст.

			Муҳаббати Исоро бо муҳаббати ҳолливудӣ муқоиса кардан мумкин нест. Ин Ӯро ба хизмат овард. Ман фикр мекунам, ки маҳз ҳамин муҳаббат Исоро ба ибодатхона фиристод, ки Ӯ фурӯшандагонро ба тартиб орад ва одамони ҳарисро бо зӯрӣ пеш кунад. Ин муҳаббати одил буд, муҳаббат нисбати фирефташудагон. Муҳаббат ба Исо хоҳиши тамоми умр хизмат карданро дода буд.

			Муҳаббат вақти онро ба дигарон нишон додан афзун мегардонад. Таъмин кардани мо бо муҳаббати ғалабакунанда — кори Худо аст, изҳор кардани муҳаббат кори мост. Дар роҳи якҷояи мо бо Худо Ӯ ба мо боварӣ медиҳад: „…Ӯ, ки дар шумо ба кори хайр шурӯъ намудааст, онро то рӯзи Исои Масеҳ ба анҷом хоҳад расонд“ (Филиппиён 1:6). Ва Ӯ дар зиндагии дигарон бо муҳаббат амал мекунад, чунки муҳаббати комили Ӯ ба итмом намерасад.

		

	
		
			7.Агар ман заиф ҳастам…

			Бисёрии ҷавонон хизмати масеҳии худро сар карда, дар бораи худ ҳамчун масеҳиёни пурқуввати қобили тақдимшавӣ фикр мекунанд. Ин аз сабаби таърифи одамони гирду атроф ва хизматчиён ба амал меояд. Мумкин онҳо ҳақиқатан аз масеҳиёни дигари атроф фарқ мекунанд. Лекин хизмат „дар хатти оташ“ ба дарк кардани суханҳои Исо „…зеро ки бе Ман ҳеҷ коре наметавонед кунед“ (Юҳанно 15:5) оварда мерасонад.

			Ҳамаи кормандони масеҳӣ, агар онҳо поквиҷдон бошанд, то он лаҳзае омада мерасанд, ки дигар исроркорона гуфта наметавонанд, ки ба Худованд содиқ будан ба осонӣ дода мешавад. Онҳо дарк мекунанд, ки чӣ хел онҳо аз Ҳадсон Тейлор, Ҷорҷ Мюллер ва Ч. Т. Стадд дуранд. Азбаски дар зиндагии онҳо ягон чизи аҳамияти калон дошта ба амал намеояд, онҳо дар хизмати худ маъноеро намеёбанд ва дар натиҷа ба рӯҳафтодагии сахт рӯ ба рӯ мешаванд.

			Барои ин ҳодиса доруи муқобили заҳр ҳаст. Роберт Мюррей гуфтааст, агар як бор ба худ нигоҳ кунем, лозим меояд, ки даҳ бор ба Исо нигоҳ кунем. Ӯ аз „умед ба ҳама чиз“ даст кашид, лекин умеди ӯ ба Масеҳ беохир буд! Барои ӯ ва барои мо нобарории мутлақ барои дарк кардани он ҳақиқат лозим, ки ягона умед дар Исо аст! Ин „Исо + пул“ не, ва „Исо + муассисаи пурсамар ва таҷҳизоти хуб“ не, балки танҳо ИСО аст!

			Ба шарофати ҳавворӣ Павлус мо чунин намунаи роҳ ба сӯи ғалаба дорем: „Вале Худованд ба ман гуфт: „барои ту файзи Ман басанда аст, зеро ки қуввати Ман дар заъф комил мешавад“. Ба ин сабаб ман бо рағбати бештар аз заъфҳои худ фахр менамоям, то ки қуввати Масеҳ дар ман сокин гардад“ (2 Қӯринтиён 12:9).

			Агар шумо дар шароити душвор ҳастед ва бӯҳрони ҷанҷол, танқид ва бесарусомонӣ шуморо азоб медиҳад, суханҳои „барои ту файзи Ман басанда аст“-ро ба ёд биёред. Бе боварии он ки файзи Ӯ барои гузаштан аз душвориҳо басанда аст, шумо наметавонед дар муҳориба ғолиб бароед.

			Магар арзиши муҳорибаи масеҳӣ нисбати арзиши муҳорибаи байни миллатҳо камтар буда метавонад? Александр Дафф ихтиёриёнро барои хизмат дар Ҳиндустон даъват кард, садҳо ҷавоб гардонданд. Вақте ки Шоҳ Исо даъват мекунад, ки Инҷилро барем, ҳеҷ кас ҷавоб намегардонад. Оромӣ фароҳам омад. Ӯ давом дод: „Агар касе намеравад, ман он ҷо бармегардам. Ва бигзор Ҳиндустон донад, ки дар Шотландия касе ҳаст, ки нисбати ин мамлакат бепарво нест“. Муқаддаси шотландӣ ганҷи ҳақиқиро медонист. Ӯ дар пеши гурӯҳи одамон бо ашк дар чашмонаш меистод: „Канӣ шумо, писарҳои Шотландия?“

			Новобаста ба он ки мо дар хона мондем ё ба мамлакатҳои дур сафар кардем, худи он ки мо ба Исо тааллуқ дорем, барои муҳориба асос шуда метавонад. Душман боқувват аст, ӯ ҷонҳоро ба сӯи дӯзах ҷалб карда мекашад. Ба ин нигоҳ накарда Исо метавонад ӯро ба воситаи ҳар як масеҳие ки яроқи рӯҳонӣ дорад, мағлуб кунад (ниг. Эфсӯсиён 6:11–18). Мо ба қуввати худ такя намекунем, балки ба баракати Худо такя мекунем, ки ба гузаштан аз ҳамаи ин душвориҳо ёрӣ мерасонад. Дар ҳама мавридҳо Худо ваъда медиҳад: „барои ту файзи Ман басанда аст“.

			Касе гуфтааст, ки баракат бойигарии Худост, ки бо Масеҳ ба даст оварда шудааст. Ин бузургии тӯҳфаеро, ки Масеҳ ба мо додааст, хотирнишон мекунад. Ба воситаи марг ва эҳёи Ӯ мо ба мероси Худои беҳудуд ҳамроҳ шудем. Нисбати коре ки Исо барои мо дар салиб кардааст, бепарво шудан осон аст, низ аз рӯи одат дар атрофи мизи Худованд ҷамъ шудан. Лекин дар ин ҳолат мо аз бойигарии файзи Худо маҳрум мешавем!

			Файзро қадр накардан — роҳи осонтарини аз вай маҳрум шудан аст. Дар лаҳзаҳои рӯҳафтода шудан мо мегӯем: „Худовандо, ҳамаи ин чӣ маъно дорад. Ман дигар наметавонам. Ва Ту ҳам наметавонӣ ба ман ёрӣ расонӣ!“ Бо ин ҳама мо файзи Худоро рад мекунем. Лекин маҳз дар ҳамин лаҳзаҳо, мо дар таҷрибаи худ метавонем инро санҷем, файзи Ӯ ва қуввати Ӯ басанда аст барои он ки моро аз душворӣ гузаронад. Рад кардани мо хато ва фоҷианок аст.

			Талабҳо ва меъёрҳои Исо ғайриоддӣ ва иҷронашаванда ҳастанд. Лекин Исо аз мо талаб намекунад, ки ҳаёти масеҳӣ дошта бошем; Ӯ мехоҳад, ки мо имконият диҳем, то Ӯ дар мо зиндагӣ карда тавонад. Файз насиби он шахсе нашуд, ки чунин дуо мегуфт: „Худоё! Аз Ту миннатдорам, ки ман мисли дигар одамон нестам“, лекин файз ба оне муяссар шуд, ки мегуфт: „Худоё! Ба мани гунаҳкор раҳм кун!“ (Луқо 18:11, 13). Файзи Худованди мо Исои Масеҳ барои пурра кардани норасоиҳои мо басанда аст. Мо бо корҳои худ онро ба даст оварда наметавонем, мо онро он вақт гирифта метавонем, ки бо рӯҳафтодагӣ пеши салиб биёем.

			Павлус ҳақиқати аҷоибро баён мекунад: „…дар Ӯ тамоми пуррагии Илоҳият ҷисман сокин аст. Шумо низ дар Ӯ пуррагӣ доред…“ (Қӯлассиён 2:9–10). Магар мо инро вақти аз тамоми қувват кӯшиши номи некро ба даст овардан кардан дарк мекунем? Ё он вақте ки одамон моро ҳеҷ меҳисобанд? Ё вақте ки пеши дигарон худро ноқулай ҳис мекунем? Ё ин ки аз барои одилӣ ба зиндон меғалтем? Нақшаҳои мо вайрон шуданд, шаҳодати масеҳии мо қабул нашуд. Мо худро он вақт чӣ тавр ҳис мекунем?

			Пуррагии мо на дар „Масеҳ + дӯстон + хизмат + вазифа + имондорон“, балки дар ТАНҲО ХУДИ Ӯст! Дар Ӯ фаровонии ҳама чизе ҳаст, ки ба мо лозим аст. Ҳама чиз фиребанда аст, лекин Исо ба мо хиёнат намекунад ва моро тарк намекунад.

			Чӣ коре ки шавад мо мисли Павлус метавонем боварӣ кунем, ки ба мо файзи Исо басанда аст. Гап танҳо дар боварӣ ба Ӯст. Мо бо қувваи худ зиндагӣ карданро давом дода наметавонем! Мо мехоҳем ҳама чизро тарк кунем, барои он ки Худованд аз мо бисёр чизро мехоҳад. Лекин фаромӯш мекунем, ки файзи Ӯ ба вақти мо ҳам басанда аст. Ӯ ба мо муроҷиат мекунад: „Шумо дар Ман пуррагӣ доред“. Масеҳи дӯстдор ҳамаи корро кард, ки мо бо Худо қабул шуда бошем.

			Ҳамаи мо мехоҳем, ки моро қабул кунанд. Ҳар кас мехоҳад худро лозим, дӯстдор ва лоиқи диққат ҳис кунад. Лекин агар мо фикр мекунем, ки бо зан ё шавҳари идеалӣ вохӯрда, ҳамаи мӯҳтоҷиҳои худро қонеъ мегардонем, саҳв мекунем. Ягон зан ва шавҳар хоҳиши чуқуртарини дили моро пурра карда наметавонад, барои он ки мо барои Худо офарида шудаем. Танҳо Ӯ метавонад то таги холигии мо дохил шавад ва онро пур кунад. Танҳо Ӯ метавонад ташнагиро қонеъ гардонад.

			Аллакай ҳозир моро Худо дар Исои Масеҳ қабул кардааст. Мо аз тарафи гурӯҳи одамон не, балки аз тарафи Худои беҳудуд қабул шудаем. Мо на барои некӯии доғдори худ қабул шудаем, балки ба шарофати мукаммалии Худованди мо Исои Масеҳ. Ин ҳақиқат ба мо боварӣ медиҳад, ки ҳеҷ чиз дар баландӣ ё чуқурӣ, зиндагӣ ё марг, дар тамоми ҷаҳон моро аз роҳ бозистондан наметавонад, барои он ки чизе ба Худо муқобилат карда наметавонад.

			Файзи Ӯ, файзи фаровон ва лабрез аз они мо аст, агар мо онро қабул кунем.

		

	
		
			8.Қадамҳо ба сӯи инқилоб!

			Ҳамаи чизҳои дар боло қайдшударо хонда, шумо мумкин фикр мекунед: „Акнун чӣ кор кардан даркор?“ Фаҳмидани он ки Масеҳ ягона мӯҳтоҷии мост, як масъала аст, инро дар ҳаёти худ санҷидан — дигар.

			Пеш аз ҳама ин китоб ҳақиқатро ошкор мекунад ва сӯи зиндагии масеҳӣ роҳнамо аст. То намунаи масеҳияти амалӣ, ки дар ин ҷо сухан меронем, расидан осон нест. Он ба шарофати дуои кӯтоҳ дар бораи бовафоӣ ё ки дар натиҷаи бӯҳрон пайдо намешавад. Худо бӯҳронро барои он истифода мебарад, ки масеҳиро сӯи амал кардан тела диҳад. Лекин ба бӯҳрон боз равандро ҷамъ кардан лозим, то ки масеҳӣ шогирдии инқилобии худро давом диҳад.

			Агар ин китоб барои шумо ягон аҳамият дорад, шумо бояд инқилоби худро эълон кунед. Ин аз шумо худсупории пурра ва дар ҳаёт истифода бурдани файзи ҳаматарафаро, ки дар Каломи Худо пешниҳод шудааст, талаб мекунад. Инқилоб дар зиндагии касе ки бозӣ мекунад ё касе ки бо фикри шахсии худ бо корҳои муҳим банд аст, амал намекунад. Инқилоб дар зиндагии касе ки аз худ даст кашидан намехоҳад ва ҳар рӯз салибро гирифта аз паси Исо намеравад, амал намекунад.

			Мо ба инқилоб тайёр нестем, агар „маҷзубияти“ рӯҳониро дар зиндагии худамон ва онҳое ки моро иҳота мекунанд, намебинем. Худо бояд моро ба он бовар кунонад, ки: „дил аз ҳама чиз маккортар аст, ва шифонопазир аст; кист ки онро тавонад дарк кунад“ (Ирмиё 17:9). Хирагии рӯҳонӣ ба дили мо аз дунё дохил мешавад ва фақат Худо метавонад онро аз рӯи дуои самимӣ пароканда созад.

			Барои он ки ба инқилоб тайёр бошем, мо бояд он ҷавобгариеро, ки ба мо гузошта шудааст — зиндагии пурмеваи масеҳиро бихоҳем. Масеҳ дар шогирди Худ зиндагӣ мекунад ва Ӯ инқилобчӣ аст. Мо бояд аз худпарастӣ ва иродаи худ даст кашем ва ба Масеҳ иҷозат диҳем, ки Ӯ бо зиндагии Худ дар мо зиндагӣ кунад.

			Бисёрии масеҳиён ба хизмат ё кори миссионерӣ бе тайёрии рӯҳонӣ шурӯъ мекунанд. Мо бояд дар бораи он донем, ки агар хизмат ба Худо моро аз таҷрибаи муносибат бо Худо дур мекунад, пас мо дар мавқеи хатарнок ҳастем. Шайтон интизори он аст, ки ба мо ҳамла кунад, мо бошем бисёр суст ҳастем. Зиндагии инқилобии рӯҳонӣ аз муносибатҳои чуқур ва таҷрибаи амалӣ бо Худо сар мешавад. Худо аз шогирд аскари бовафоро месозад.

			Ман мехостам шуморо рӯҳбаланд созам, ки сӯи инқилоб якчанд қадам монед. Ман боварии комил дорам, ки масеҳиёне ки ин қадамгузориро сар мекунанд, амалӣ будани онро мефаҳманд, барои он ки масеҳият ҳақиқат аст. Ин қадамҳо — принсипҳои асосии библиявӣ ҳастанд, ки Исо ва ҳаввориён онҳоро на як бор ба шогирдон пешниҳод мекарданд.

			1.Инқилоб дар зиндагӣ бо дуо. Муносибат ба дуои умумӣ ва шахсӣ дар калисо таъсири малолкунандаро дорад. То чӣ андоза калисоҳои инҷилӣ ба дуо дар иҷрои кори Худо кам такя мекунанд — ин аклнорас аст. Шабҳои дуо, гурӯҳҳои хонагии дуо, рӯзҳои рӯза ва дуо — ҳамаи он чизе ки калисои аввалин бо он зиндагӣ мекард, боқимондаҳои замони гузашта менамоянд. Аз сабаби пуркорӣ одамон фикр мекунанд, ки барои дуо бисёр банд ҳастанд. Калисо дуоро бо дигар корҳо иваз кард ва лекин ин корҳо танҳо аз дуо метавонистанд иҷро шаванд.

			Агар мо ҷиддӣ хоҳем инқилобчиёни рӯҳонӣ бошем, бояд дуо гуфтанро ёд гирем. Ба ин мавзӯъ бисёр китобҳо бахшида шудаанд, лекин аз ҳама хуб ба зону истода дуо гуфтанро сар кунем. Самуил Чадвик гуфтааст: „Шайтон масеҳиёнро аз дуо гуфтан нигоҳ медорад. Ӯ аз дарсҳои библиявии мо, корҳои мо ва худи дин, ки аз дуо маҳруманд, наметарсад. Ӯ аз болои меҳнати вазнини мо, ҳикмати мо механдад, лекин аз дуои мо ба ларзиш медарояд“.

			Қуллаи ҳаёти бо дуо парастиш аст. Ҳар рӯз барои ҷустуҷӯи ҳақиқати рӯҳонӣ бояд вақт ҷудо кунем — бо парастиш, мадҳ кардан ва миннатдорӣ изҳор кардан. Шоҳ Довуд мегуфт: „Исми Худоро бо суруд мадҳ хоҳам кард; ва Ӯро бо шукрона такбир хоҳам гуфт. Ва ин ба Худованд писанд хоҳад омад, бештар аз гов ё гӯсолае ки дорои шохҳо ва сумҳост“ (Забур 68:31–32).

			Ҳақиқати муносибат бо Худо ба воситаи парастиш дар одам инқилоби рӯҳониро ба амал меорад. Мо метавонем инро дар зиндагии бисёр одамон бинем. Инро дар як, ду, даҳ ё бист сол ба даст оварда намешавад. Азбаски ин вазифаи олии ҳар як масеҳӣ аст, меарзад, ки ҳатто тамоми ҳаёт дуруст парастиш карданро омӯзем. Дуо аз ҳама чизи муҳим дар содир шудани инқилоби рӯҳонӣ аст.

			Мо метавонем дуо гӯем ва беист Худоро парастиш кунем, новобаста ба вақти шабонарӯз. Лекин ҳамаро монда, танҳо ба назди Худо омадан лозим аст. Ҳамаи калисоҳо ва кори Масеҳ аз норасоии чунин дуо азоб мекашанд. Ҳатто агар ягона ҷавоби шумо нисбати ин китоб — дуои ҳаррӯза, парастиш ва хондани Калом бошад, ин аз ҳама баҳои баландтарин аст. Вақти дуо гуфтан мо метавонем принсипҳои нави инқилоби рӯҳониро ошкор созем, ки моро аз ғалаба ба ғалаба мебаранд, барои он ки Каломи Худо бо имони мо якҷоя мешавад.

			2.Инқилоб дар хондани Китоби Муқаддас. Бо ҳар нархе ки бошад, инқилобчиёни рӯҳонӣ бояд „одамони Китоб“ шаванд. Д. Л. Моуди гуфт: „Ё ки гуноҳ шуморо аз ин Китоб нигоҳ медорад, ё ки Китоб шуморо аз гуноҳ нигоҳ медорад“. Бисёрии масеҳиён муҳимии фикр кардан дар бораи Каломи Худо ва аз ёд кардани оятҳоро намефаҳманд, ҳол он ки ҳазорон мусулмонон баъд аз хатми донишгоҳи олӣ тамоми Қуръонро аз ёд медонанд. Касби актёрӣ, масалан, талаб мекунад, ки ҳазорон сатрҳоро аз ёд кунӣ, пеш аз он ки соҳиби давлат ва машҳур шавӣ. Бар хилофи ваъдаҳои рӯҳоние ки ба „донишҷӯёни Каломи Муқаддас“ дода шудааст, бисёрии масеҳиён онҳоро гирифтан намехоҳанд. Дар натиҷа калисоҳо бо паканаҳои рӯҳоние пур шудаанд, ки дар давоми даҳ ё бист сол дар рӯҳ намеафзоянд.

			Дар баъзе ҷамоатҳо паканаҳои рӯҳонӣ роҳбар мешаванд ва баъд ин хел ҷамоатҳо аз калисои Аҳди Ҷадид ба қадри куллӣ фарқ мекунанд. Агар касе ин ҳодисаро пай барад, фанатик, миҷинг ва моҷароҷӯ эълон карда мешавад.

			Ба ҳамаи ин нигоҳ накарда, шумораи имондороне ки аз хӯрдани резаҳои рӯҳонӣ монда шудаанд, дар тамоми ҷаҳон меафзояд. Лекин на он муҳим аст, ки мо ба Каломи Худо диққат кунем, муҳимтар он аст, ки Калом ба даруни мо дохил шавад! Ин маънои онро дорад, ки мо бояд на танҳо Китоби Муқаддасро хонем, балки дар бораи Калом мулоҳизаи чуқур ронем, чӣ хеле ки муаллифи тарона моро ёд медиҳад (ниг. Забур 118:9, 11).

			Омӯзиши Китоби Муқаддас бояд аз таҳти дил ва бе хурофот бошад. Мо Китоби Муқаддасро бояд на аз рӯи назарияи дӯстдоштаамон муоина кунем ва интизори он бошем, ки Калом ба ӯ равшанӣ мебиёрад. Балки дар вақти хондани Навиштаҷот бояд фурӯтан ва кушода бошем ва кӯшиш кунем, ки ҳар ҳақиқатеро, ки аз Он мефаҳмем, ба ҳаёт татбиқ кунем.

			Як башоратдиҳандаи Инҷил гуфт: „Мо Каломи Худо, шамшери рӯҳониро гирифтем ва барои маҷрӯҳ кардани якдигар истифода бурдем, ба ҷои он ки ба муҳориба баҳри Масеҳ биравем“. То чӣ андоза осонтар аст, агар мо аз сабаби фаҳмиши ҳархелаи Калом баҳс кунем, назар ба он ки аз Худо ҳикмат гирифта, зидди душман муттаҳид шавем.

			Мо бояд на танҳо он оятҳоеро гӯш кунем, ки ба мо маъқул ҳастанд ва ба дили мо таъсир мерасонанд, балки низ он оятҳоеро, ки мо бо он розӣ шуда наметавонем.

			Баъзан мо бо хурсандӣ он оятҳоеро қабул мекунем, ки дар бораи баракат мегӯянд ва оятҳоеро рад мекунем, ки дар бораи азоб шаҳодат медиҳанд. Мо бо хурсандӣ қисми якуми оятро қабул мекунем: „мо муҳаббатро аз он донистем, ки Ӯ ҷони Худро барои мо фидо кард“, дуюм қисми он — „мо ҳам бояд ҷонҳои худро барои бародарон фидо кунем“ (1 Юҳанно 3:16) гӯё аз ёди мо мебарояд. Ба ояти зерин низ мо аҳамияти дуруст намедиҳем: „Ва он касе ки дар ҷаҳон осудаҳол аст, бародари худро дар ҳолати мӯҳтоҷӣ дида, раҳмдилии худро аз вай дареғ медорад, — чӣ гуна муҳаббати Худо дар ӯ сокин аст?“ (1 Юҳанно 3:17). Ин ҳам Каломи Худост! На ба сухан ва забон, балки ба амал ва ростӣ дӯст бидоред (1 Юҳанно 3:18). Ба ин ҳақиқат диққат додан — инқилоби ҳақиқӣ аст!

			3.Инқилоби интизом. Интизом барои бисёриҳо сухани табъи дил нест. Дар таърихи калисо одамони беинтизом сабт нашудаанд, чунки дар кори Масеҳ ба онҳо такя карда намешавад. Асоси интизом сабаб аст, сабаби хубтарин — муҳаббати нигоҳдорандаи Масеҳ аст.

			Масеҳ гуфтааст: „Агар маро дӯст доред, аҳкоми Маро риоя хоҳед кард“ (Юҳанно 14:14) ва боз „…агар шумо дар каломи Ман бимонед, ҳақиқатан шогирдони Ман хоҳед буд“ (Юҳанно 8:31). Дарк кардани он ки Павлус чӣ мегӯяд бисёр муҳим аст: „Бинобар ин ман медавам на он тавре ки бар абас бошад, ва мушт мезанам на он тавре ки фақат барои задани ҳаво бошад; балки ҷисми худро азоб медиҳам ва ғулом мегардонам, то ки ба дигарон мавъиза намуда, худам маҳрум набошам“ (1 Қӯринтиён 9:26–27). Павлус боинтизом буд, лекин мефаҳмид, ки хатари ба гуноҳ дучор шудан ва ғалтидан ҳеҷ гоҳ нест намешавад.

			Интизоми ҳақиқӣ аз сабаби бовафоии Худо ба ваъдаҳои Худ имконпазир аст. Мо як аҳкоми муайянро дастгирӣ карда, соҳиби интизом шуда наметавонем, лекин ба чунин ваъда такя карда метавонем: „Ҳамааш аз дастам меояд, бо мадади Масеҳ, ки маро қувват мебахшад“ (Филиппиён 4:13). Барои ҳар як муҳорибаи зиндагӣ файзи Худо кифоя аст ва мо ба он далерона такя карда метавонем.

			Ҳозир дар доираҳои масеҳӣ мо бисёр вақт дар бораи якбора ҳал шудани душвориҳо, ғалабаҳои рӯҳонӣ мешунавем, ки кӯшиш ва калон шуданро дар Худо талаб намекунанд.

			Ба ҳар як ояти библиявӣ, ки дар бораи оромӣ, дар Худо будан, боварӣ ва иҷозат додан, ки Худо ба воситаи мо амал кунад, дигар оятҳое низ ёфт мешаванд, ки дар бораи муҳориба, санҷиш, итоаткорӣ ва зарурати бахшидани ҷисмҳои мо ба Худо, ҳамчун қурбонии зинда, барои иҷро кардани иродаи Худо, сухан меронанд. Ин ва он оятҳо заруранд, онҳо якдигарро пурра мегардонанд ва барои мувозинат дар зиндагӣ заруранд.

			Мо Еҳушаъ ибни Нунро ба Колеб барои ҳархела баён намудани фикрҳояшон ва роҳҳои ҳархелаи рӯҳбаланд кардани одамон барои рафтан ба замини ваъдашуда ба якдигар мухолиф намегузорем. Инқилобчии рӯҳонӣ бояд ёфтани мувозинатро дар байни амалҳои худ ва амалҳои Худо ёд гирад. Ӯ ба қувват ва ҳикмати Худо умед мебандад ва дар даруни ӯ ҳаёти наҷотёфта ба кор медарояд.

			Мисол, агар пагоҳӣ дар бистари худ хоб рафта, шумо дуо мекунед, ки Худованд шуморо хезонад, он гоҳ яқин аст, ки шумо дер нонушта мекунед. Суханҳои: „Ва акнун на ман зиндагӣ мекунам, балки Масеҳ дар ман зиндагӣ мекунад“ (Ғалотиён 2:20) худ аз худ ба ягон натиҷа намеоранд, то он гоҳ ки шумо ба амал кардан сар кунед. Лекин он гоҳ ки шумо ба амал кардан сар мекунед, суханҳои „на ман зиндагӣ мекунам“ мева оварданро сар мекунанд.

			Тавба қисми асосии интизом аст. Агар мо гуноҳ кунем, метавонем сиҳат шуда зиндагии худро давом диҳем — агар дарҳол ба сӯи салиб нигарем. Бисёрии масеҳиён аз сабаби тавбакуниро ёд нагирифтан дар рӯҳафтодагӣ ва мағлубият афсурда шудаанд. Ҳатто худи Исои Масеҳ ба салиб овехта шуданро намехост, лекин аз сабаби итоат ба иродаи Худо ба муҳаббат нисбати мо инро ба амал овард. Мо ҳам ба сӯи салиб рафтанро намехоҳем, лекин аз сабаби муҳаббати худ нисбати Масеҳ меравем. Дар он ҷо мо бо бахшиши пурра ва хурсандии азнавшавӣ вомехӯрем, ки ба мо имконияти дар интизом афзуданро нишон медиҳад.

			4.Инқилоб дар муҳаббат. Исои Масеҳ гуфт, ки одамон шогирдони ӯро аз рӯи муҳаббат нисбати якдигар мешиносанд. Айбдоркунии калонтарин, ки нисбати масеҳияти инҷилӣ карда шудааст, он аст, ки масеҳиён дорои чунин муҳаббат нестанд. Агар ман дар баъзеи масеҳиён чунин муҳаббатро мебинам, ин ба ман таъсири сахт мерасонад, азбаски масеҳияти ҳақиқиро нишон медиҳад.

			Мушоҳидаи он ки чӣ хел Худованд Исои Масеҳ ҷони гумшудаи дӯст дошта наметавонистагиро иваз карда метавонад, тааҷҷубовар аст. Дар бисёр мамлакатҳои ҷаҳон ман ба ман дидани қуввати инқилобии муҳаббат муяссар шуд. Агар бисёрии масеҳиён ин шӯъларо медамонданд, мо аллакай дар ин авлод шоҳиди инқилоби рӯҳонӣ дар тамоми ҷаҳон мешудем. Ин маънои бисёрии одамони ба Худо рӯй овардаро надорад, балки зиёд шудани шахсони бо принсипҳои инқилобии Аҳди Ҷадид тағйирёфта ва аз рӯи чунин принсипҳо ба таври кушода зиндагӣ мекарда аст.

			То он вақте ки мо дар соҳаҳои номбурдаи зиндагӣ инқилоб эълон намекунем, мо инқилоби муҳаббатро намебинем. Ва танҳо он вақте ки мо Худоро чуқур мешиносем ва ба Масеҳ имконияти дар мо амал карданро медиҳем, ин муҳаббатро қабул карда нишон дода метавонем. То он вақте ки мо ин муҳаббатро ҳис намекунем, инқилоби рӯҳонӣ ба амал намеояд.

			Дар роҳи масеҳияти инқилобӣ мухолифатҳои зиёдтарин сифатҳое мебошанд, ки муқобили муҳаббатанд: хашмгин шудан, рашк кардан, ғазаб, тарс, ҳасад, бад дидан. Дастфишурӣ дар салом додани онҳое ки ба ибодати рӯзи якшанбе ҷамъ мешаванд, тоқати онҳоро нисбати якдигар нишон медиҳад, лекин аломати муҳаббати инқилобӣ, ки бародарон ва хоҳаронро дар муносибати зинда якҷоя мекунад, шуда наметавонад. Нишон додани шавқи оддӣ нисбати якдигар ҳам муҳаббати инқилобиро нишон намедиҳад. Ин муҳаббат танҳо дар натиҷаи итоат ва муносибат бо Исо пайдо мешавад.

			Ҷаҳон метавонист иваз шавад, агар масеҳиёни тамоми ҷаҳон, ки шароитҳои ҳархелаи зиндагӣ доранд, аз калисоҳои ҳархела ҳастанд ва феълу хӯи ҳархела доранд, якҷоя бо муҳаббат ва мувофиқат дар зери сардории Исо Шоҳ ва Худованд кор мекарданд. Китоби Муқаддас меомӯзад: „…муҳаббати комил ҳаросро бадар меронад“ (1 Юҳанно 4:18). Ба воситаи ин ваъда мо метавонем ба пеш равем ва ошкор кунем, ки муҳаббати илоҳӣ метавонад тарсро аз дилҳои мо дур кунад, тарс аз дигар одамон, ки мо онҳоро намефаҳмем, вақти ибодат тарзи дигари парастиш доранд, миллаташон дигар аст. Мо бояд аз доираи муносибатҳои одатшуда бароем ва бо ҳамаи одамони Худо ҳамкориро сар кунем. Мо бояд дар зери байрақи муҳаббати Масеҳ, дар асоси пойдории саволҳои таълимоти динӣ ва принсипҳои масеҳияти Аҳди Ҷадид якҷоя шавем. Худписандӣ ва нафрат нисбати онҳое ки „аз они мо нестанд“, бояд дар дар назди салиб мурад ва мо тавонем ба инқилоб ҳамроҳ шавем. Агар яке аз мо бисёртар рӯшаниро қабул кардааст, дар Худо бисёртар атоҳо дорад ва аз тарафи одамон шинохта шудааст, бояд нисбати дигарон зиёдтар фурӯтанӣ ва муҳаббатро нишон диҳад. Ин принсипи ҷудонопазири ҳаёти масеҳӣ ва инқилоби рӯҳонӣ аст, ки мо бе он беқувват ҳастем.

			5.Инқилоби виҷдон. Бовиҷдонии рӯҳонӣ — яке аз мӯҳтоҷиҳои калони мо аст. Мо, масеҳиёни инҷилӣ, ба ниқобҳои динии худ одат кардаем ва сохтакорона худро чунин нишон медиҳем, ки худамон он хел нестем. Ин чунин муддати дароз давом мекунад, ки мо ҳақиқатро фаромӯш кардаем. Шумо тасаввур карда метавонед, ки инқилоби виҷдон дар калисоҳои мо чӣ хел табаддулотро ба вуҷуд оварда метавонад? „…аъмоли туро медонам: ту на сард ҳастӣ, на гарм; о, кошки ту сард ё гарм мебудӣ! Лекин азбаски ту ширгарм ҳастӣ, яъне на гарм ва на сард, бинобар ин туро аз даҳони Худ қай хоҳам кард. Зеро ки ту мегӯӣ: «ман сарватдор ҳастам, сарват ғун кардаам ва ба ҳеҷ чиз эҳтиёҷ надорам», аммо намедонӣ, ки ту бадбахт ва ҳақир ва мискин ва нобино ва бараҳна ҳастӣ“ (Ваҳй 3:15–17).

			Мо бояд ба худфиребкунӣ ҷанг эълон кунем. Барои ин лозим меояд, ки мо далерона ба рӯи худ нигарем, чӣ хеле ки мо ҳастем. Мо бояд ба Худо иҷозат диҳем, ки тағйирдиҳии инқилобии Худро сар кунад. Бисёрие аз мо кӯшиш мекунанд, ки дар ягон мавқеи рӯҳонӣ зиндагӣ кунанд ва дар амал дарк мекунанд, ки аз он мавқеъ дуранд! Ин ба гурехтан аз ҳақиқат, ба бесарусомонӣ ва ҳатто асабонӣ шудан оварда мерасонад.

			Баъзан ташвиши асосии масеҳӣ кор дар болои мукаммал сохтани ҳаёти рӯҳонии худ мебошад, ки ба душвориҳои ҷиддӣ оварда мерасонад, барои он ки ӯ бо қуввати худ иваз шуданро кӯшиш мекунад. Масеҳият ба моҷароҷӯёни рӯҳонӣ не, балки инқилобчиёни рӯҳонӣ, ки қадру қимати мувозинатро медонанд, мӯҳтоҷ аст. Инқилобчии рӯҳонӣ медонад, ки Худованд „ба мо дар Маҳбуби Худ бо саховатмандӣ бахшидааст“ (Эфсӯсиён 1:6), ва аз ҳамин сабаб имондор кӯшишҳои дар назди Худо хизмат нишон доданро бас мекунад ва худро гуноҳкор медонад, аммо дар Масеҳ ӯ ғолиб аст.

			Сарварони масеҳӣ ба қапқони худфиребӣ пеш аз дигарон меафтанд. Вақте ки масеҳиён аз сарварони худ қаҳрамонҳоро месозанд, сарварон маҷбуранд, ки ролҳои каҳрамонии худро, аз риёкорӣ азоб кашида, бозанд. Ин роҳи носолим ва хатарнок аст.

			Паҳн шудани риёкории рӯҳонӣ — яке аз сабабҳои он аст, ки масеҳиёни ҷавон калисоҳо ва волидайни худро тарк мекунанд. Ҷавонон мефаҳманд, ки дар зиндагӣ аз ғалтиш гурехтан мумкин нест, лекин бемантиқии тамомнашаванда ва риёкории рӯҳонии дигарон онҳоро аз по меғалтонанд. Дар баъзеҳо зиндагии дурӯя чунин дилбеҳузурие ба амал меорад, ки онҳо ба „ҷаҳони худ“ мераванд. Онҳо бо агностикони бовиҷдон мушоракат доштанро аз зиндагӣ дар сояи „маҷзубияти рӯҳонӣ“ афзал медонанд. Инқилоби руҳонӣ барои ба мушоракати калисо овардани ин „исёнгарон“ лозим аст. Ман онҳоро даъват мекунам, ки аз паси Исо раванд ва ба инқилобе ки мо дар бораи ин ҷо гап мезанем, кӯмак кунанд.

			6.Инқилоби шаҳодати масеҳӣ. Вақте ки инқилоб дар соҳаҳое ба амал меояд, ки дар пунктҳои 1 то 5 ифода шудаанд, вай беихтиёр дар мо, шоҳидони Масеҳ, акс меёбад. Чунки нисфи ҷаҳон ҳоло дар торикии надонистани Масеҳ воқеанд.

			Вақти ҳаракат ба пеш мо бисёр вақт намуди беинқилобии масеҳиятро қабул мекунем. А. В. Тозер менавишт: „Фикри оилавие ки мегӯяд, ки вазифаи якумдараҷаи калисо — паҳн кардани Инҷил аст, нодуруст аст. Якум вазифаи калисо рӯҳан сазовори паҳнкунӣ будан аст… Паҳншавии шохаи сусти харобшудаистодаи масеҳият дар сарзамини бутпарастон ба амал овардани аҳкоми Худованд ба ҳисоб рафта наметавонад“.

			Тозер нубувваткунандаи асри ХХ буд, ки дар бораи иродаи Худо аз минбар ва дар саҳифаҳои китобҳои худ сухан меронд. Агар мо дар таҷрибаи худ принсипҳои ӯ баёнкардаро истифода барем (на кӯр-кӯрона, чунки муаллифи онҳо мисли мо як одам буд), он гоҳ инқилоби рӯҳонӣ ба амал меояд. Ин ба мо имконият медиҳад, ки бо тарзҳои гуногун шаҳодат диҳем ва одамонро ба калисои Масеҳ биёрем. Дар давоми тамоми таърихи одамият одамоне ки таълимоти илоҳии ҳархела доштанд, бо зиндагии якхелаи пурҳаракати масеҳӣ зиндагӣ мекарданд. Мо ҳам бояд таълимоти динии худро ба ҳисоб нагирифта, якҷоя барои паҳн кардани Хушхабар дар тамоми ҷаҳон ва инқилоби рӯҳонӣ кор кунем.

			Шоҳидони Иегова ба таълимоти бардурӯғи худ нигоҳ накарда, худро таъриф мекунанд, ки 90%-и аъзоёни онҳо дар амалиёти фаъол ва шаҳодатдиҳӣ иштирок мекунанд. Лекин мо дар бораи якҷоя амал кардан чиро медонем? Дар баъзе калисоҳо чунин фикр пайдо мешавад, ки гӯё танҳо шубон ва якчанд ёрдамчии ӯ дар бораи одамонро чӣ хел ба назди Масеҳ овардан медонанд. Лекин Аҳди Ҷадид таълим медиҳад, ки ҳар як имондор шоҳид шуда метавонад. Он факт, ки одамон ба воситаи хондани адабиёти масеҳӣ ба назди Масеҳ меоянд, ба мо дар бораи он мегӯяд, ки ҳеҷ кас бе ёрдам ҳақиқатро фаҳмида наметавонад.

			Шаҳодатдиҳӣ бисёр усулҳо дорад, якеи онҳо метавонад аз дигараш беҳтар ба ҳисоб равад, лекин Навиштаҷот мегӯяд, ки таъсири асосиро ба одамон зиндагии мо ва тарзи фикрбаёнкунии мо мерасонад. Шаҳодати ҳақиқӣ аз усулҳои баланди проектҳои хушхабарпаҳнкунӣ дур аст, шаҳодати ҳақиқӣ озодона ифода намудани Масеҳи дар даруни мо буда аст.

			Биёед аз камбудиҳои худ: шармгинӣ, тайёр набудан, аз тарс озод шавем. Ва ба Худои бузург, Мутахассиси корҳои имконнопазир, Устои истифодабарандаи „зарфҳои гилин“ бовар кунем. Ягон масеҳие нест, ки шаҳодатдиҳандаи фоидаовари Исои Масеҳ шуда натавонад, агар ӯ инро ҳақиқатан хоҳад.

			Дар охир ман аз шумо ду илтимос дорам. Якумаш бисёр муҳим аст. Ман шуморо илтимос мекунам, ки ба ман дар тавба кардан дар таги салиб ҳамроҳ шавед ва ба Худо дар ҳаёти худ, ҳаёти дигар масеҳиён амалӣ шудани инқилоби рӯҳониро бо боварӣ супоред. Тавбаи ҳаррӯза ва ба Худо бовар карда супоридани тағйироти калони ояндаро фаромӯш накунед.

			Дуюм илтимоси ман — ба ман ё ба нашркунанда навиштани фикрҳои худро дар бораи ин китоб фаромӯш накунед. Мумкин аст ин қадами якуми шумо дар роҳи интизом мешавад. Ман барои ҳар як касе ки ҳақиқатан ба амал омадани инқилоби рӯҳониро дар дил ва дар зиндагӣ дорад, хоҳиши калони дуо гуфтанро дорам. Ин хел одамон дар рӯзҳои мо бояд муттаҳид шаванд ва якҷоя кор кунанд. Худо дар тарафи мо аст ва агар Ӯ аз тарафи мост, кӣ метавонад ба муқобили мо барояд?

